title: Sam Langford

text: Koko uransa ajan Langfordilla oli vaikeuksia löytää itselleen vastustajia, ja hän nyrkkeili usein samoja vastustajia vastaan, jotka hekin olivat tavallisesti samassa tilanteessa. Esimerkiksi Harry Willsin hän kohtasi urallaan 18 kertaa. Wills tyrmäsi hänet kahdesti ja muutenkin oli keskinäisissä otteluissa voitolla, tosin jo miesten ensimmäisessä kohtaamisessa Langford oli 31 vuoden ikäinen. Yli kymmenen ottelua Langford otteli Sam McVeytä, Joe Jeannettea, Jim Barryä, Jeff Clarkia ja Bill Tatea vastaan.


title: Sam Langford

text: 43-vuotiaana, lähes 300 ammattilaisottelun ura takanaan, Langford lopetti nyrkkeilyn. Viimeisinä vuosinaan hän kärsi silmäongelmista, jotka lopulta johtivat täydelliseen sokeutumiseen.


title: Tom Sharkey

text: ”Sailor” Tom Sharkey (26. marraskuuta 1873 – 17. huhtikuuta 1953) oli yhdysvaltalainen nyrkkeilijä, jonka uran huippuvuodet ajoittuivat 1800- ja 1900-lukujen vaihteen tienoolle.


title: Tom Sharkey

text: Irlannissa syntynyt Sharkey karkasi nuorena poikana kotoaan ja lähti merille. Vuonna 1892 hän tuli New Yorkiin ja värväytyi Yhdysvaltain laivastoon. Havaijilla ollessaan hän aloitti ammattilaisuransa nyrkkeilijänä ja saavutti 20 peräkkäistä tyrmäysvoittoa.


title: Tom Sharkey

text: Ensimmäinen kova koitos Sharkeyllä oli edessään vuonna 1896, kun hän otteli Joe Choynsia vastaan ja voitti tämän kahdeksassa erässä. Silloinen raskaansarjan maailmanmestari James J. Corbett näki ottelun ja haastoi nuoren irlantilaisen. Nelieräinen kamppailu päättyi ratkaisemattomana poliisin keskeytettyä ottelun; yleisö piti Sharkeytä moraalisena mestarina. Seuraavassa ottelussaan Sharkey voitti kolmieräisessä näytösottelussa esikuvansa John L. Sullivanin ennen voittoaan tulevasta raskaansarjan maailmanmestarista Bob Fitzsimmonsista kiistanalaisen kahdeksannen erän virheen seurauksena. Vuonna 1898 hän kärsi tappion tulevaa maailmanmestaria James. J. Jeffriesiä vastaan ja hävisi tuomariäänin, voitti Gus Ruhlinin ensimmäisen erän tyrmäyksellä ja voitti myös toisen kerran urallaan kohtaamansa James J. Corbettin.


title: Tom Sharkey

text: Voitettuaan vuonna 1899 Kid McCoyn kymmeneneräisessä ottelussa Sharkey pääsi ottelemaan mestaruudesta Coney Islandille James J. Jeffriesiä vastaan. 25 raivoisan erän jälkeen Jeffries julistettiin voittajaksi. Sharkey jatkoi uraansa ja voitti Joe Goddardin sekä Choynskin ennen tappioitaan Ruhlinille ja Fitzsimmonsille.


title: Tom Sharkey

text: Sharkey lopetti uransa vuonna 1904 40 voiton (37 tyrmäyksellä) ja kuuden tappion jälkeen. Vaikka hän ei koskaan voittanut mestaruutta, hän on silti eräs aikansa tunnetuimmista nyrkkeilijöistä. Nyrkkeiluransa jälkeen Sharkey esiintyi vaudeville-näytöksissä yhdessä Jeffriesin kanssa kierrellen ympäri Yhdysvaltoja.


title: Naha

text: Naha () on Okinawan prefektuurin pääkaupunki Japanissa. Siellä on 321 695 asukasta (2013) ja sen pinta-ala on 39,27 neliökilometriä. Naha on valittu yhdeksi Japanin ydinkaupungeista.


title: Naha

text: Tämä moderni kaupunki perustettiin 20. toukokuuta 1921. Joka tapauksessa se on ollut yksi tärkeimmistä ja väkirikkaimmista paikoista Ryūkyū-saarilla ollen Ryūkyūn kuningaskunnan pääkaupunki 1400-luvulta sen lakkauttamiseen vuonna 1879 (toiselta näkökulmalta 1872).


title: Naha

text: Naha on rannikkokaupunki, joka sijaitsee eteläisessä osassa Okinawan saarta, suurinta saarta Ryūkyū-saarilla. Sen rannikko on Itä-Kiinan merellä. Se on Okinawan prefektuurin politiikan, talouden ja opetuksen keskus.


title: Naha

text: Nahalla on viisi ystävyyskaupunkia:


title: Cyprus Airways

text: Cyprus Airways () oli Kyproksen kansallinen lentoyhtiö, jonka solmukohtina toimivat Larnakan kansainvälinen lentoasema ja Pafosin kansainvälinen lentoasema. Yhtiö lensi reittilentoja Eurooppaan, Lähi-itään sekä Persianlahdelle. Yhtiö perustettiin 24. syyskuuta 1947 ja sillä oli käytössään kaksitoista konetta, joista yhden yhtiö oli vuokrannut kreikkalaiselle Hellas Jetille.


title: Cyprus Airways

text: Pahoista talousvaikeuksista kärsinyt yhtiö lensi viimeisen lentonsa perjantaina 9.1.2015. Cyprus Airways ei enää voinut jatkaa toimintaansa, koska EU-komissio määräsi Kyproksen hallituksen perimään takaisin yhtiölle annetut valtiontuet.


title: Cyprus Airways

text: Laivaston keski-ikä oli helmikuussa 2010 12,9 vuotta.


title: Gustaf Lithou

text: Gustaf Lithou (25. maaliskuuta 1692 Liminka – 21. joulukuuta 1753 Tukholma) oli suomalainen runoilija.


title: Gustaf Lithou

text: Lithoun isä oli Limingan kirkkoherra Gustaf Lithovius ja äiti Margareta Brenner. Lithou opiskeli vuodesta 1706 Turussa ja Uppsalassa, mutta meni sotapalvelukseen vuonna 1716, josta erosi vänrikkinä 1721. Kapteenin valtakirjan hän sai vuonna 1751.


title: Gustaf Lithou

text: Lithou oli aikanaan Ruotsin huomattavimpia latinaksi julkaisseita runoilijoita. Hänen tuotantoonsa kuuluu suuri joukko runoja sekä runomuotoisia avustusanomuksia vallanpitäjille ja yksityisille suosijoille. Huomattavin Lithoun runoista lienee Kaarle XII:n kuoleman johdosta tehty yli 1500-säkeinen heksametrirunoelma "Panegyris exsequialis" vuodelta 1720. Kokoelma "Poëmata heroico-miscellaneorum pars I" julkaistiin 1734.


title: Gustaf Lithou

text: Lithou kuoli naimattomana.


title: Veikkausliigan kausi 1995

text: Veikkausliigan kaudella 1995 FC Haka voitti seuran historian viidennen Suomen-mestaruuden.


title: Veikkausliigan kausi 1995

text:
"UEFA Cup:"
"Cup-voittajien cup:"
"Intertoto Cup:"


title: Welf

text: Welf (myös Guelf, Guelph tai Guelpho) on saksalaista alkuperää oleva eurooppalainen hallitsijasuku. Se on osa Este-sukua, mutta sitä edelsi 800–1000-luvuilla Saksassa vaikuttanut vanhempi Welf-suku. Nykyinen Welf-suku hallitsi Baijeria katkonaisesti vuosien 1070 ja 1180 välillä, ja sen jälkeen Braunschweigin ja Hannoverin ympärille luotuja valtioita vuodesta 1235 aina vuoteen 1918. Welf-suvun tunnetuin haara on Hannover-suku, joka oli myös Ison-Britannian hallitsijasukuna vuosina 1714–1901. Welfin suvusta tuli myös yksi Pyhän saksalais-roomalaisen keisarikunnan ja yksi Venäjän keisarikunnan keisari.


title: Welf

text: Welfin suku sai nimensä niin sanotulta vanhemmalta Welf-suvulta, jonka juuret olivat 800-luvun Frankkien valtakunnassa. Kysymys vanhemman Welf-suvun alkuperästä on kiistanalainen, sillä nimi Welf oli yleisessä käytössä karolingiaikana. Nimi on alkujaan tarkoittanut koiranpentua. Vanhemman Welf-suvun varhaisin oletettu esi-isä oli 800-luvun alussa Baijerissa elänyt kreivi Welf, jonka tytär Judith nai vuonna 819 frankkilaisen keisarin Ludvig Hurskaan ja toinen tytär Emma Itä-Francian kuninkaan Ludvig Saksalaisen. Judithin ja Emman veljenpoika Conrad (k. n. 876) on oletettu vanhemman Welf-suvun burgundilaisen sukuhaaran esi-isäksi, sillä hänen pojastaan Rudolf I:stä tuli vuonna 888 Burgundin kuningas. Hänen sukunsa hallitsi Burgundia vuoteen 1032. Conradin veli Welf I taas on oletettu suvun svaabialaisen haaran esi-isäksi. Hänen todennäköinen jälkeläisensä kuudennessa polvessa, Svaabian kreivi Welf III sai vuonna 1047 myös Kärntenin herttuan arvon, mutta hänen sukunsa sammui mieslinjalta hänen kuollessaan pojattomana vuonna 1055.


title: Welf

text: Welf III:n hallitsemat Svaabia ja Kärnten periytyivät hänen siskonsa Kunigundan pojalle Welf IV:lle, jonka isä oli Este-sukuun kuulunut Alberto Azzo II. Nykyinen Welf-suku polveutuu siten Este-suvusta. Welf IV nai Baijerin herttua Otto Nordheimilaisen tyttären ja keisari Henrik IV antoi hänelle vuonna 1070 Baijerin herttuakunnan, jolloin hänestä tuli Baijerin herttua Welf I. Hän peri myös isänsä läänitykset Italiassa. Welfien pitkään jatkunut vihanpito Hohenstaufenin keisarisuvun kanssa sai alkunsa vuonna 1079, jolloin Henrik IV antoi Welfien maihin kuuluneen Svaabian Hohenstaufeneille. Welf I:n pojanpoika Henrik Ylpeä peri apeltaan keisari Lothar III:lta myös Saksin herttuakunnan, mutta uudeksi keisariksi valittu Hohenstaufen-sukuinen Konrad III riisti hänen maansa vuonna 1138, mikä ajoi suvut avoimeen sotaan usean sukupolven ajaksi. Seuraava keisari Fredrik Barbarossa palautti Saksin ja Baijerin Henrik Ylpeän pojalle Henrik Leijonalle, mutta riisti ne uudelleen riitaantumisen jälkeen vuonna 1180. Welfien ja Hohenstaufen-keisarien vastakkainasettelu tuli lopulta niin kuuluisaksi, että Italiassa keisaria vastustaneista ja paavia tukeneista kaupunkivaltioista alettiin käyttää nimitystä guelfit Welf-suvun italiankielisen nimen mukaan.


title: Welf

text: Henrik Leijonan poika Otto IV kohosi Pyhän saksalais-roomalaisen keisarikunnan keisariksi, mutta ei onnistunut perustamaan pysyvää dynastiaa. Henrik Leijonan jäljelle jääneet maat oli jaettu hänen poikiensa kesken, mutta ne yhdistettiin vuonna 1235 Braunschweig-Lüneburgin herttuakunnaksi, jonka keisari Fredrik II tuolloin antoi Otto IV:n veljenpojalle Otto Lapselle. Hänestä polveutuneet sukuhaarat hallitsivat Braunschweig-Lüneburgia, siitä lohkottuja pienempiä ruhtinaskuntia ja sen seuraajavaltioita aina 1900-luvun alkuun asti. Niin sanottu vanhempi lüneburgilainen sukuhaara sammui vuonna 1369, joten muut sukuhaarat polveutuivat toisesta, vanhemmasta braunschweigilaisesta sukuhaarasta. Suvun päähaara tunnettiin vuodesta 1569 alkaen nimellä nuorempi Braunschweig-Lüneburg-suku ja toinen jäljelle jäänyt haara vuodesta 1635 nimellä nuorempi Braunschweig-Wolfenbüttel-suku.


title: Welf

text: Venäjän lyhytaikainen keisari Iivana VI kuului Braunschweig-Wolfenbüttelin sukuhaaraan isänsä puolelta.


title: Welf

text: Nuorempaan Braunschweig-Lüneburgin sukuhaaraan kuuluu myös Hannoverin suku. Sitä edustanut Calenbergin ruhtinaskunnan hallitsija Ernst August sai vuonna 1692 vaaliruhtinaan arvon, jolloin syntyi Braunschweig-Lüneburgin vaaliruhtinaskunta (tunnettu myös Hannoverin vaaliruhtinaskuntana). Myös Lüneburgin alue ja Saksi-Lauenberg yhdistettiin siihen vuonna 1705 niitä hallinneen Ernst Augustin veljen Yrjö Vilhelmin kuoltua lapsettomana. Ernst August nai Pfalzin vaaliruhtinas Fredrik V:n tyttären prinsessa Sofian, joka oli samalla Englannin kuningas Jaakko I:n tyttärentytär. Tämän ansiosta Ernst Augustin poika Yrjö I Ludvig valittiin vuonna 1714 Ison-Britannian kuninkaaksi nimellä Yrjö I. Ison-Britannian ja Hannoverin vaaliruhtinaskunnan välille syntyi tämän seurauksena personaaliunioni. Napoleonin sotien jälkeen vuonna 1814 perustetun Hannoverin kuningaskunnan perustuslaki ei kuitenkaan sallinut kruunun periytymistä naisille, joten kuningas Vilhelm IV:n kuoltua unioni purettiin vuonna 1837, jolloin Ison-Britannian hallitsijaksi tuli Vilhelm IV:n veljentytär Viktoria ja Hannoverin kuninkaaksi Vilhelm IV:n veli Ernst August I. Isossa-Britanniassa kuningatar Viktoria jäi suvun viimeiseksi hallitsijaksi, sillä hänen jälkeläistensä katsotaan kuuluvan hänen puolisonsa Albertin edustamaan Saksi-Coburg-Gothan sukuun.


title: Welf

text: Preussi valloitti Hannoverin kuningaskunnan vuonna 1866. Sen kanssa samaan aikaan perustettu Braunschweigin herttuakunta sen sijaan säilyi itsehallinnollisena osana Saksan keisarikuntaa. Herttuakuntaa hallinnut Braunschweig-Wolfenbüttel-suku sammui vuonna 1884, jolloin herttuan arvo periytyi Welfien viimeiselle jäljellä olleelle sukuhaaralle eli Hannover-suvulle, mutta valloitetun Hannoverin kruununtavoittelijalta Ernst Augustilta kiellettiin valtaannousu Braunschweigissa poikkeuslailla. Braunschweigin valtaistuin annettiin lopulta vuonna 1913 hänen pojalleen Ernst Augustille, joka oli samana vuonna mennyt naimisiin Saksan keisari Vilhelm II:n tyttären Viktoria Luisen kanssa. Suvun viimeiseksi hallitsijaksi jäänyt Ernst August joutui luopumaan kruunusta vuoden 1918 vallankumouksen yhteydessä.


title: Welf

text: Suvun nykyisistä jäsenistä tunnetuin lienee Hannoverin prinssi Ernst August (s. 1954).


title: Satu Mare

text: Satu Mare (, ) on kaupunki Romaniassa lähellä Unkarin rajaa. Vuonna 2011 siellä oli noin 95 000 asukasta.


title: Satu Mare

text: Kaupunkia koettelivat tuhoisat tulvat vuonna 1970. Niiden jälkeen kommunistihallinto ryhtyi voimakkaaseen jälleenrakentamiseen täyttäen keskustan betonirakennuksilla, joista tunnetuin on modernistinen kaupungintalo.


title: Nathaniel Gordon

text: Nathaniel Gordon (1834 – 21. helmikuuta 1862) oli ensimmäinen ja samalla ainoa yhdysvaltalainen orjakauppias, joka tuomittiin ja hirtettiin ”osallisuudesta orjakauppaan” amerikkalaisen merirosvolain mukaan.


title: Nathaniel Gordon

text: Gordon oli kotoisin Portlandista, Mainen osavaltiosta. Hän lastasi 897 orjaa laivaansa "Erie"en Sharks Pointissa, Kongojoella, Länsi-Afrikassa 7. elokuuta 1860. USS Mohican -alus vangitsi hänet 50 kilometrin päässä satamasta seuraavana päivänä.


title: Suceava

text: Suceava ([], , , , []) on kaupunki Etelä-Bukovinassa, Romanian koillisnurkassa. Se on samannimisen piirikunnan pääkaupunki. Vuonna 2011 Suceavassa oli 86 282 asukasta.


title: Suceava

text: Dimitrie Cantemirin mukaan Suceavan nimi on unkarilaista alkuperää ja tulee vanhentuneesta nimityksestä "Szűcsvár", joka tarkoittaa nahkureiden kaupunkia. Vanhemman teorian mukaan nimi tulee Suceava joesta. Suceava oli pitkään Moldavian ruhtinaskunnan pääkaupunki. Moldavian hallitsijat asuivat Suceavassa vuosina 1388–1565, kunnes ruhtinas Alexandru Lăpușneanu siirsi pääkaupungin Iașiin. Vuosina 1775–1918 kaupunki kuului Itävaltaan, kunnes se ensimmäisen maailmansodan jälkeen liitettiin Romanian kuningaskuntaan.


title: Suceava

text: Pyhän Yrjänän kirkko Suceavassa on yksi Unescon maailmanperintökohteeksi luokitelluista Pohjois-Moldavian maalatuista kirkoista.


title: Târgu Mureș

text: Târgu Mureș [] (vanha oikeinkirjoitus "Tîrgu-Mureș", , lyhyemmin "Vásárhely"; ) on Mureșin piirikunnan pääkaupunki Romanian Transilvaniassa. Kaupunki sijaitsee Mureșjoen varrella, ja sen nimi merkitseekin Mureșin markkinapaikkaa. Ensimmäinen maininta siitä on dokumenteissa vuodelta 1322.


title: Târgu Mureș

text: Kaupungissa oli vuonna 2002 liki 150 000 asukasta, joista puolet romanialaisia, 46 % unkarilaisia ja 2,5 % romaneita. Väkiluvulla mitattuna Târgu Mureș on Transilvanian kuudenneksi suurin kaupunki ja Romanian unkarilaisten suurin keskittymä. 1990-luvun alussa kaupungissa oli levottomuuksia silloin enemmistönä olleen unkarinkielisen kantaväestön ja alueelle muuttaneiden romanialaisten välillä.


title: Târgu Mureș

text: Kaupungin suurin työllistäjä on kemianteollisuus. Työttömyysprosentti on 7,6 %. Târgu Mureșissa on jugendtyyliin rakennettu kulttuuripalatsi, jossa mm. kaupunginorkesteri esiintyy.


title: Liminganjoki

text: Liminganjoki on joki Limingassa Pohjois-Pohjanmaalla. Sen luonnollinen laskupaikka on Liminganlahti, mutta nykyinen päähaara Naistenväylä – joka on keinotekoinen kanava – laskee Temmesjokeen. Vielä 1960-luvulla virtaus oli toiseen suuntaan, eli Temmesjoesta virtasi vettä Liminganjokeen. Liminganjoki on hyvin vähävetinen, koska sen alkulähde Liminganjärvi on kuivattu.


title: Liminganjoki

text: Liminganjoen jokivarsi on ollut tiheästi asuttua jo 1500-luvulta alkaen. Saastumisen takia uiminen joessa kiellettiin 1890-luvulla. Vieläkin joen ravinnepitoisuus on korkea.


title: Liminganjoki

text: Liminganjoen maisemallinen merkitys on suuri. Limingan vanha keskus Rantatie myötäilee Liminganjoen vartta ja joen varrella sijaitsevat monet Limingan kulttuurikohteet kuten Limingan museoalueella sijaitsevat Muistokoti Aappola, Limingan kotiseutumuseo ja Vilho Lampi -museo, sekä joen toisella puolella Limingan kansanopiston (Suomen ensimmäisiä kansanopistoja, nykyisin taidekoulu) rakennukset. Liminganjokivarren maisemakokonaisuus on luokiteltu valtakunnallisesti merkittäväksi rakennetuksi kulttuuriympäristöksi.


title: Robert’s Coffee

text: Robert’s Coffee on Robert Pauligin vuonna 1987 perustama suomalainen kahvipaahtimo ja kahvilaketju. Sen valikoimaan kuuluu alkuperäiskahveja, kahvisekoituksia, espressokahveja, maustekahveja, kofeiinitonta kahvia ja teetä. Vuonna 2014 Paulig-konserni osti paahtimon sekä Robert Paulig -tavaramerkit Robert Pauligilta pitkien tavaramerkkikiistojen jälkeen. Robert’s Coffee -kahvilaketju ei kuulunut kauppaan, ja se on edelleen Robert Pauligin perheen omistuksessa.


title: Robert’s Coffee

text: Robert’s Coffeen mukaan se on Pohjoismaiden suurin kahvilaketju. Sillä on oma gourmet-kahvipaahtimo ja omat kahvilaadut. Kahviloita on Suomessa, Ruotsissa, Virossa, Turkissa ja Singaporessa yhteensä noin 70.


title: Robert’s Coffee

text: Pauligin kahvisuku riiteli syksyllä 2006 Paulig-tavaramerkin käyttöoikeudesta käräjillä. Oikeudenkäynnissä tuli ilmi Pauligin suvun vanha kiista, joka johti Robert Pauligin lähtöön perheyhtiöstä vuonna 1986. Robert Paulig pyrki 1980-luvulla viemään Pauligien perheyrityksen pörssiin. Suunnitelma ei onnistunut, ja hänet erotettiin yrityksestä vuonna 1986. Vuotta myöhemmin hän perusti Robert’s Coffeen, ja samalla Pauligien yritykset sopivat keskenään, että Robert Pauligin yhtiöt voivat käyttää Pauligin nimeä tuotteissaan.


title: Robert’s Coffee

text: Pauligin sukuyhtiöt haastoivat Robert Pauligin yhtiöt oikeuteen syksyllä 2006 tavaramerkkioikeuden ja toiminimioikeuden loukkaamisesta. Sukuyhtiö katsoi, että tuotemerkit ovat sekoittuneet keskenään eivätkä asiakkaat enää tiedä, kumman yhtiön tuotteista on kyse. Oikeuskäsittely päättyi Robert Pauligin hyväksi. Voitettuaan oikeuden käyttää sukunimeään tuotteissaan Robert Paulig lanseerasi oman nimikkokahvinsa Robert Paulig Coffeen 1. heinäkuuta 2007.


title: Robert’s Coffee

text: Hovioikeus teki kuitenkin asiasta toisenlaisen päätöksen ja kielsi Robert Pauligia käyttämästä kirjoitettua iskulausetta ”The Robert Paulig Coffee Family Products” ja tunnusta ”Robert Paulig”. Hovioikeuden päätöksen jälkeen ”Robert Paulig Coffee” -tuotteen nimi muuttui ”Coffee by Robert Pauligiksi”.


title: Robert’s Coffee

text: Korkein oikeus vahvisti elokuussa 2010 hovioikeuden aiemman päätöksen, kun se ei myöntänyt Robert Pauligille valituslupaa nimikiistassa. Robert Pauligin yhtiöillä on kuitenkin oikeudet käyttää Robert Pauligia nimikirjoituksen muodossa ja ”by Robert Paulig” -tekstinä.


title: Robert’s Coffee

text: Keväällä 2014 Paulig ilmoitti ostaneensa Robert Paulig -paahtimon ja sen tuotemerkit. Robert’s Coffee -kahvilaketju ei kuulunut kauppaan, ja se jatkaa Robert Pauligin perheen omistuksessa.


title: Hammastus

text: Hammastus tarkoittaa seuraavia asioita:


title: Oikeuspoliittinen yhdistys Demla

text: Oikeuspoliittinen yhdistys Demla ry on vuonna 1954 perustettu puolueisiin sitoutumaton, alun perin kansandemokraattiseen liikkeeseen ja kommunistiseen puolueeseen liittynyt aatteellinen yhdistys, jonka tavoitteena on Suomen oikeus- ja yhteiskuntapolitiikkaan vaikuttaminen. Järjestön oman kuvauksen mukaan Demlan tarkoituksena on ”edistää perus- ja ihmisoikeuksien toteutumista, toimia oikeusturva-, tasa-arvo- ja ympäristökysymyksiä sekä sosiaalista oikeudenmukaisuutta puolustavien lakimiesten yhdyssiteenä ja pitää yhteyksiä eri kansalaisjärjestöihin”.


title: Oikeuspoliittinen yhdistys Demla

text: Vuoteen 2002 asti yhdistys toimi nimellä Suomen Demokraattiset Lakimiehet, mutta yhteistyön Kansainvälisen demokraattisten lakimiesten liiton (IADL) kanssa hiivuttua nimi vaihdettiin nykyiseen muotoon. Demla oli alun perin kommunististen lakimiesten yhdistys, mutta 1970-luvulla se laajeni myös sosiaalidemokraattien ja keskustalaisten "yleisedistykselliseksi" järjestöksi. Nykyisin eniten jäseniä kokoaa elokuussa pidettävä kesäseminaari.


title: Oikeuspoliittinen yhdistys Demla

text: Yhdistyksen perustamiseen johtaneet ajatukset syntyivät Ihmisoikeuksien säätiön piirissä. Säätiön perusti Ihmisoikeuksien liitto vuonna 1949 tukemaan "ihmisoikeuksien puolustamista sekä demokraattisen valtiojärjestyksen ja kulttuurin säilyttämistä ja kehittämistä" sekä kunnioittamaan "professori Väinö Lassila -vainajan edustamia aatteita ja ihmisoikeuksia puolustaessaan henkensä menettäneiden muistoa".


title: Oikeuspoliittinen yhdistys Demla

text: Säätiön piirissä toimi varatuomari Risto Höltän johtama lakiasiaintoimisto, jonka lakimiehet toimivat varsinkin asioissa, joiden yhteys poliittiseen toimintaan oli ilmeinen. Tällainen tehtävä oli esimerkiksi Kemissä, jossa oli syntynyt levottomuuksia lakkoliikehdinnän yhteydessä ja syytteitä oli nostettu. Vuonna 1954 toimiston lakimiehet sekä eräät muut lakimiehet perustivat yhdyssiteekseen Suomen Demokraattiset Lakimiehet (DemLa).


title: Oikeuspoliittinen yhdistys Demla

text: Nimensä Demla sai Kansainvälisen Demokraattisten lakimiesten liiton mukaan. IADL:n perustivat vuonna 1946 Nürnbergin tuomioistuimen ranskalaiset, englantilaiset ja neuvostoliittolaiset lakimiehet. Ensimmäinen presidentti oli ranskalainen Rene Cassin, jonka käsialaa on vuoden 1948 Yhdistyneiden Kansakuntien ihmisoikeuksien julistus ja joka sai tämän vuoksi Nobelin rauhanpalkinnon vuonna 1968. Demla liittyi myös Suomi–Neuvostoliitto-Seuraan ja Rauhanpuolustajiin. Demla sopi yhteistyösopimuksen vuonna 1975 Unkarin kansantasavallan, Puolan kansantavallan, Itä-Saksan ja Länsi-Saksan lakimiesliittojen kanssa.


title: Oikeuspoliittinen yhdistys Demla

text: Demlan toiminta oli melko vaatimatonta vuoteen 1970 asti. Syksyllä 1970 presidentti Urho Kekkosen Lakimies-lehdelle antaman kriittisen haastattelun jälkeen heräsi ajatus tämän järjestön toiminnan elvyttämisestä siten, että sen ideologista pohjaa merkittävästi lavennettaisiin. Aloitteen teki viiden lakimiehen ryhmä, johon kuuluivat Martti J. Mehto, K. J. Lång, Olavi Sulkunen, Jan Törnqvist ja Mikko Varis. Ryhmä laati julkilausumaehdotuksen, johon se pyysi lisää kannattajia.


title: Oikeuspoliittinen yhdistys Demla

text: Julkilausumassa väitettiin, että Suomen lakimiesliiton aatteellinen yksipuolisuus ja sen eriarvoisuutta korostava etujärjestöpolitiikka olivat johtaneet tilanteeseen, jossa erilaisia yhteiskunnallisia näkemyksiä edustavat lakimiehet eivät voineet myöntää liitolle oikeutta puhua koko lakimieskunnan puolesta. Yhteiskunnan kehityksen kannalta ei julkilausuman mukaan ole eduksi, jos koko lakimieskunnan nimissä esitetään vain oikeistolaista oikeuspolitiikkaa palvelevia kannanottoja. Lakimiesliitolla ei julkilausuman mukaan ole yksinoikeutta osoittaa tulossa olevan oikeuslaitosuudistuksen periaatteellista suuntaa. Julkilausuman mukaan Suomen Demokraattiset Lakimiehet voisi toimia kansanvaltaisesti ajattelevien lakimiesten yhdyssiteenä. Mutta oli välttämätöntä saada uudistuskeskusteluun mukaan myös yhteiskuntatieteilijöitä ja muita oikeuspolitiikasta kiinnostuneita Yhdistyksen jäsenyys oli avoinna myös näille.


title: Oikeuspoliittinen yhdistys Demla

text: Julkilausumaan yhtyivät mm. seuraavat: Aulis Aarnio, Yrjö Ahmavaara, Aarno Aitamurto, Eero Backman, Raimo Blom, Lars D. Eriksson, Antti Eskola, Tarja Halonen, Olavi Heinonen, Antero Ignatius, Risto Jaakkola, Antero Jyränki, Kai Kalima, Heikki Karapuu, Matti Kekkonen, Antti Kivivuori, Osmo Kock, Ilmo Kolamo, Timo Konstari, Seppo Laakso, Mikko Kämäräinen, Matti Louekoski, Matti Mikkola, Jukka Mikkola, Klaus Mäkelä, Ilmari Ojanen, Esko Riepula, Helge Rontu, Allan Rosas, Holger Rotkirch, Matti Savolainen, Kari Sinisalo, Kaarina Suonio, Jukka Sädevirta, Jacob Söderman, Jyrki Tala, Kari S. Tikka, Matti Wuori ja Patrick Zilliacus.


title: Oikeuspoliittinen yhdistys Demla

text: Syksystä 1970 lähtien Demokraattiset Lakimiehet lähti toimimaan kolmikantapohjalla: sen hallitukseen valittiin kolmannes sosiaalidemokraatteja, kolmannes kansandemokraatteja ja kolmannes keskustalaisia niin kutsutuksi kansanrintamaksi. Toiminnan keskeisistä henkilöistä Helge Rontu piti Suomen Lakimiesliittoa Demlan vastustajana ja katsoi sen olevan sidoksissa "suurpääomaan". Demokraattisten lakimiesten puheenjohtajana 1971–1972 toiminut K. J. Lång oli puheenjohtajuutensa aikaan myös Suomen oikeusministeri.


title: Oikeuspoliittinen yhdistys Demla

text: 1980-luvulla Demla osallistui Ydinaseeton Pohjola -kampanjaan ja Eristetään Etelä-Afrikka -toimikuntaan. Demlalla oli myös ratkaiseva vaikutus naisoikeuden tuomisesta Suomeen jo 80-luvulla. 80-luvun lopussa Demla otti asiakseen ulkomaalaisasiat ja teki oikeusasiamiehelle ulkomaalaisten kohtelusta 79-sivuisen kantelun, joka johti uudistuksiin ulkomaalaisten oikeusasemassa. Lisäksi yhdistys oli perustamassa pakolaisneuvontapistettä, josta muodostui sittemin Pakolaisneuvonta ry. 1980-luvun lopussa puoluepoliittisuus hiipui ja yhteistyö IADL:n kanssa loppui 1990.


title: Oikeuspoliittinen yhdistys Demla

text: Demla julkaisee yhdessä Oikeus- ja yhteiskuntatieteellisen yhdistyksen kanssa neljästi vuodessa ilmestyvää Oikeus-lehteä.


title: Oikeuspoliittinen yhdistys Demla

text: Demla on jo pian 40 vuoden ajan järjestänyt kesäseminaarin, jossa käsitellään ajankohtaisia oikeudellisia aiheita. Viime vuosina teemoina ovat olleet kansalaisyhteiskunta (2008), kontrolli (2007), tasa-arvo, yhdenvertaisuus ja syrjimättömyys (2006), oikeuspolitiikka (2005), kulttuuri (2004), turvallisuus (2003), julkisuus (2002), väkivalta (2001), lapsi perheessä ja prosessia (2000), vaihtoehtoiset konfliktinratkaisukeinot (1999), lainsäädäntövalta (1998), ympäristökysymykset, tuomioistuinlaitoksen tulevaisuus, juristien etiikka, hyvinvointivaltion kohtalo jne.


title: Oikeuspoliittinen yhdistys Demla

text: Vuonna 2005 Demla julkisti Oikeusmurharaportin, jossa analysoitiin syitä, jotka olivat johtaneet syyttömien tuomitsemiseen pankkiryöstöstä vuosien vankeusrangaistukseen.


title: Veikkausliigan kausi 2006

text: Veikkausliigan kausi 2006, joka oli liigan historian 17. kausi, päättyi 29. lokakuuta. Mestaruudesta taistelivat päätöskierrokselle asti Tampere United ja HJK, joiden keskinäinen kohtaaminen päätöspäivänä päättyi tamperelaisten 3–0 -vierasvoittoon. Samalla varmistui Tampere Unitedin historian toinen Veikkausliigamestaruus lopulta kuuden pisteen erolla.


title: Veikkausliigan kausi 2006

text: Kausi oli alun perin tarkoitus pelata 14 joukkueen voimin, mutta AC Allianssin lisenssihakemus hylättiin, ja auennut paikka päätettiin jättää täyttämättä.


title: Veikkausliigan kausi 2006

text: Liigan yleisökeskiarvo nousi jo neljäntenä vuonna peräkkäin, mutta yksittäisistä joukkueista vain kolme kykeni nostamaan omaa yleisökeskiarvoaan. Kokonaisnousu selittyy sarjatasoa vaihtaneiden joukkueiden yleisömäärien epäsuhdasta, esimerkiksi liigaan nousseen Hongan houkuteltua otteluihinsa paljon katsojia.


title: Veikkausliigan kausi 2006

text:
"Mestarien liiga:"
"UEFA Cup:"
"Intertoto Cup:"


title: Sotilasarvo

text: Sotilasarvo osoittaa sotilaiden keskinäistä esimiesasemaa sekä sotilaan virka-asemaa, tehtävää, koulutusta ja kokemusta. Sotilasarvot vaihtelevat maasta ja aikakaudesta toiseen, mutta yleensä voidaan erottaa kolme ryhmää: miehistö, aliupseerit ja upseerit.


title: Sotilasarvo

text: Upseerit toimivat ylimmissä päällikkö- ja komentajatehtävissä. Upseerien koulutus tähtää nimenomaan normaali- ja poikkeusolojen johtajaksi, päälliköksi ja komentajaksi, joihin harjaannutaan johtajatehtävissä ja hankkimalla laaja-alaista kokemusta.


title: Sotilasarvo

text: Aliupseerit toimivat keskijohto- ja työnjohtotehtävissä. Aliupseerien koulutus tähtää ammatillisiin valmiuksiin, joihin harjaannutaan yleensä yhdessä puolustushaarassa, aselajissa, toimialalla ja joukko-osastossa.


title: Sotilasarvo

text: Suomessa sotilasarvossa ylennyksen edellytyksenä ovat yleensä sotilasarvoa vastaava tehtävä, koulutus ja kokemus. Lisäksi edellytetään hyvää fyysistä suorituskykyä ja kenttäkelpoisuutta sekä yleistä nuhteettomuutta. Upseeriylennyksiin on lisäksi vaatimuksia riittävän laajasta palvelus- ja esimieskokemuksesta sekä kielitaidosta ja kokemuksesta kansainvälisissä tehtävissä.


title: Sotilasarvo

text: Historiallisena aikana upseerin arvot riippuivat usein ylhäisestä syntyperästä tai ne ostettiin. Aliupseerit olivat kokenutta miehistöä, jotka nousivat aliupseeriksi.


title: Kid Chocolate

text: Kid Chocolate, oikealta nimeltään Eligio Sardiñas Montalvo (6. tammikuuta 1910 – 8. elokuuta 1988) oli kuubalainen nyrkkeilijä, jonka uran huippuvuodet ajoittuivat 1930-luvulle.


title: Kid Chocolate

text: Chocolate aloitti työuransa jo pikkupoikana sanomalehtimyyjänä Havannassa. Voitettuaan "La Noche" -lehden sponsoroiman amatöörinyrkkeilyturnauksen, lehden urheilutoimittaja Luis Gutierrez otti hänet siipiensä suojiin. Kumpikaan heistä ei kuitenkaan tiennyt pahemmin nyrkkeilystä ja osa harjoittelusta tapahtuikin ajan nyrkkeilykuuluisuuksien otteita filmiltä katsellessa. Vasenta kättään harjoitellessaan hänen esikuvanaan oli Joe Gans.


title: Kid Chocolate

text: Amatööriurallaan Chocolate ei hävinnyt yhtään ottelua, hänen saldokseen jäi 21 tyrmäysvoittoa 21 ottelusta ennen ryhtymistään ammattilaiseksi 18-vuotiaana vuonna 1928. Ammattilaisena hyvä menestys jatkui ja jo vuonna 1929 "The Ring" -lehti arvioi hänet listallaan höyhensarjan ykköshaastajaksi, kyseisenä vuonna hän voitti kaikki käymänsä 29 ottelua. Seuraavana vuonna hän kärsi uransa ensimmäisen tappion, kun hän 40 000 silmäparin edessä New Yorkin Polo Grounds -stadionilla kohtasi itseään selvästi painavamman englantilaisen Jackie Kid Bergin. Kolmannessa erässä Chocolate oli hetken aikaa niskan päällä ja takoi iskuja Bergin päähän, mutta voimasuhteet kääntyivät ottelun edetessä, ja Berg voitti tuomaripisteiden turvin. Myöhemmin samana vuonna hän kärsi vielä tappiot Fidel LaBarballe ja höyhensarjan mestaruusottelussa Battling Battalinolle. Seuraavan vuoden heinäkuussa hän palasi takaisin huipulle teknisellä tyrmäyksellä ylemmän höyhensarjan mestaria Benny Bassia vastaan ja puolusti lokakuussa mestaruuttaan Joey Scalfaroa vastaan. Samana vuonna marraskuussa hän tavoitteli myös kevytsarjan mestaruutta, mutta hävisi pisteillä puolustavalle mestarille Tony Canzonerille.


title: Kid Chocolate

text: Vuoden 1932 huhtikuussa Chocolate nyrkkeili Davey Abadia vastaan täydet 15 erää höyhensarjan mestaruudesta ja voitti tuomaripisteillä. Saman vuoden heinäkuussa hän kohtasi uudelleen Jack Kid Bergin, mutta joutui tyytymään myös tällä kertaa tappioon. Lokakuussa Madison Square Gardenilla Chocolate kohtasi New Yorkin höyhensarjan maailmanmestaruusottelussa, joka samalla oli ylemmän höyhensarjan mestaruusottelu, Lew Feldmanin ja tyrmäsi tämän 12. erässä. Hän puolusti mestaruuttaan Fidel LaBarbaa ja Seaman Tommy Watsonia vastaan ennen kuin lähti kiertueelle Eurooppaan, missä voitti kaikki käymänsä ottelut. Palattuaan matkalta marraskuussa hän kohtasi Tony Canzonerin, joka tyrmäsi hänet heti toisessa erässä. Joulukuussa hän voitti ylemmän höyhensarjan mestaruusottelussa Frankie Wallacen, mutta menetti mestaruuden Frankie Klickille paria viikkoa myöhemmin teknisellä tyrmäyksellä seitsemännessä erässä.


title: Kid Chocolate

text: Vuonna 1933 paljastui, että Chocolatella oli kuppa. Hän kuitenkin palasi kehiin seuraavan vuoden huhtikuussa ja jatkoi otteluaan aina vuoteen 1938 voittamatta enää kuitenkaan minkäänlaisia titteleitä. Usein Chocolatea arvosteltiin siitä, ettei hän harjoitellut riittävän vakavasti tärkeisiin otteluihin. Usein hän kulutti nyrkkeilyllä ansaitsemansa rahat New Yorkin yöelämään. Lopetettuaan uransa hän palasi Kuubaan ja avasi kuntosalin.


title: Veikkausliigan kausi 1994

text: Veikkausliigan kaudella 1994 Tampereen Pallo-Veikot voitti seuran historian ensimmäisen ja toistaiseksi ainoan Suomen-mestaruuden.


title: Veikkausliigan kausi 1994

text: Taulukon tiedot Jalkapallokirja 1994, FC Oulun perustamisvuosi ja seuranimet ovat Urheilumuseon tiedoista, Veikkausliigan tilastohistoriasta (ottelutilastot, kausi 1994) kotikentät ja valmentajat.


title: Veikkausliigan kausi 1994

text: Ottelukohtaiset tilastot Veikkausliigan tilastohistoriasta, ottelutilastot kausi 1994. Ottelut pelattiin 24.4. – 8.10.1994.


title: Veikkausliigan kausi 1994

text: Kausilla 1994–95, 1995–96 ja 1996–97 pienempien maiden (joihin Suomi kuului) mestarit kilpailivat Mestarien liigan karsintojen sijasta UEFA Cupissa.


title: Veikkausliigan kausi 1994

text:
"UEFA Cup:"
"Cup-voittajien cup:"


title: Zushi

text: Zushi () on kaupunki Kanagawan prefektuurissa Kantōn alueella Honshūn saarella Japanissa. Se sijaitsee prefektuurin kaakkoisosassa Tyynen valtameren ja Sagaminlahden rannalla, aivan Miuran niemimaan luoteiskulmassa. Jokohaman miljoonakaupunki levittäytyy sen pohjoispuolella. Zushissa on 57 983 asukasta (vuonna 2012) ja sen pinta-ala on 17,34 neliökilometriä.


title: Zushi

text: Zushista tehtiin kauppala vuonna 1913. Se liitettiin Yokosukan kaupunkiin sodan aikana vuonna 1943, mutta kauppalan itsenäisyys palautettiin vuonna 1950 ja siitä tehtiin kaupunki 1954. Tällöin siellä oli 37 800 asukasta. Zushi toimii Tokion ja Jokohaman nukkumalähiönä, mutta se on myös suosittu rantakaupunki, jossa useat kuuluisuudet, kuten kirjailijat, televisiopersoonat, muusikot ja poliitikot asuvat tai omistavat kesäasunnon.


title: Kallioimarre

text: Kallioimarre eli pohjankallioimarre ("Polypodium vulgare") on lakritsinmakuisesta juurestaan tunnettu saniaiskasvi.


title: Kallioimarre

text: Suomessa kallioimarretta on kutsuttu muun muassa nimillä mesijuuri, imeläjuuri, kivenimelä ja kalliomakia.


title: Kallioimarre

text: Kallioimarteen maavarsi on vaakasuora, pitkä ja paksuhko. Maavarresta yksittäin tai pienissä ryhmissä nousevat talvehtivat lehdet kasvavat 15–40 cm korkeaksi. Lehden ruoti on lavan pituinen tai sitä lyhyempi. Lehtilapa on kapeanpuikea, kertaalleen pariliuskainen tai pariosainen. Lehdykät ovat tasasoukkia, tylpähköjä ja ehytlaitaisia. Lehtilavan alapuolella on pyöreitä ja katesuomuttomia itiöpesäkkeitä. Kallioimarteen itiöt kypsyvät Suomessa kesä-syyskuussa.


title: Kallioimarre

text: Kallioimarre jaetaan kolmeen alalajiin, joita ovat nimialalaji ssp."vulgare", ssp. "serratum" ja ssp. "virginianum".


title: Kallioimarre

text:
Kallioimarretta kasvaa koko Euroopassa Länsi-Venäjälle ja Kaukasukselle saakka. Keski-Venäjällä sitä kasvaa paikoitellen. Lajia tavataan myös Välimeren eteläpuolella Marokossa, Algeriassa ja Tunisiassa. Aasiassa lajia tavataan Turkissa, Lähi-idässä, Keski-Aasiassa, Etelä- ja Itä-Siperiassa, Pohjois-Kiinassa ja Japanissa. Pohjois-Amerikassa kallioimarretta kasvaa Keski-Kanadasta Yhdysvaltain itä- ja kaakkoisosiin. Alalajeista ssp. "vulgare" esiintyy pääasiassa Euroopassa ja Siperiassa, ssp. "serratum" Keski- ja Etelä-Euroopassa, Pohjois-Afrikassa, Turkissa ja Lähi-idässä, sekä ssp. "virginianum" Kaukoidässä ja Pohjois-Amerikassa.
Suomessa kallioimarretta kasvaa koko maassa. Laji on yleinen tai erittäin yleinen Jyväskylän korkeudelle saakka, pohjoisempana se harvinaistuu.


title: Kallioimarre

text: Kallioimarretta tavataan kallioilla, metsäkivillä ja joskus puiden tyvilläkin. Laji on sopeutunut kestämään erittäin hyvin kuivuutta. Pitkien poutakausien aikana ruskeaksi kuivuneet ja käpertyneet lehdet toipuvat usein ennalleen saatuaan vettä.


title: Kallioimarre

text: Kallioimarre on erityisen tunnettu siitä, että sen maavarsi maistuu voimakkaasti lakritsimaiselta. Maun aiheuttaa siinä oleva glykyrretiinihappo. Kuivattuja kallioimarteen varsia myytiinkin aikaisemmin apteekeissa. Sitä käytettiin muun muassa keuhkoputkentulehduksessa limaa irrottavana rohtona, lisäämään hien- ja virtsaneritystä ja maksavaivoihin. Kallioimarretta käytetään toisinaan puutarhoissa kivikkokasvina.


title: Kevin Doyle

text: Kevin Edward Doyle (s. 18. syyskuuta 1983 Wexford, Irlanti) on irlantilainen uransa lopettanut jalkapalloilija. Hän oli pelipaikaltaan hyökkääjä.


title: Kevin Doyle

text: 180-senttinen irlantilaishyökkääjä aloitti uransa St Patrick's Athleticissa, jossa hän ehti pelata 15 ottelua ennen kuin siirtyi Cork Cityyn. 7. heinäkuuta 2005 Reading osti Doylen 117 000 eurolla. Englannin mestaruussarjassa kaudella 2005–2006 Doyle pelasi erittäin hyvän kauden auttaen Readingin voittamaan sarjan ja nousemaan Valioliigaan. Kaudella 2006–2007 Doyle oli yksi Readingin avainpelaajista.


title: Kevin Doyle

text: Kesällä 2009 Doylesta tuli Wolverhampton Wanderersin historian kallein pelaaja, kun Wolves osti Doylen Readingistä noin 6,5 miljoonalla punnalla. Doylella oli jo entuudestaan tuttuja pelaajia Wolvesissa, kun hänen maajoukkuekaverinsa Kevin Foley, Andrew Keogh ja Stephen Ward edustivat Wolvesia jo entuudestaan. Hän teki Wolvesin kanssa nelivuotisen sopimuksen.


title: Kevin Doyle

text: Doyle kävi kauden 2013-2014 jälkimmäisellä puoliskolla lainalla Mestaruussarjan Queens Park Rangersissa. Hän teki siellä 9 sarjaottelussa 2 maalia. Pelaamassaan kolmessa playoffs-ottelussa hän jäi maaleitta.


title: Kevin Doyle

text: Syyskuussa 2014 Doyle siirtyi jälleen lainalle, tällä kertaa Valioliigaseura Crystal Palaceen. Palacessa hän pelasi kolme Valioliigaottelua ilman maaleja sekä kaksi Cup-ottelua, joissa syntyi yksi maali. Tammikuussa 2015 Doyle siirtyi takaisin Wolvesiin.


title: Kevin Doyle

text: Kauden jälkeen Doyle teki sopimuksen MLS-seura Colorado Rapidsin kanssa. Hän pelasi Rapidsissa kaikkiaan kolme kautta. MLS:ssa otteluita kertyi Playoffs-pelit mukaan luettuna 75 ja maaleja 17. Lisäksi hän pelasi kolme US Open Cup:n ottelua maaleitta.


title: Kevin Doyle

text: Doyle lopetti peliuransa syyskuussa 2017.


title: Kevin Doyle

text: Doyle edusti jo Cork City FC:ssä pelatessaan Irlannin alle 21-vuotiaiden jalkapallomaajoukkuetta. Hän teki kuusi maalia, pelasi 11 ottelua ja oli mukana alle 21-vuotiaiden MM-kilpailuihin osallistuneessa joukkueessa.


title: Kevin Doyle

text: Irlannin maajoukkuetta Doyle edusti 64 ottelussa. Niissä hän teki 14 maalia. Hänet kutsuttiin maajoukkueen mukaan lokakuussa 2005 Kyprosta vastaan. Irlannin silloinen valmentaja Stephen Staunton päästi Doylen tekemään debyyttinsä maajoukkueessa 1. maaliskuuta 2006 ottelussa Ruotsia vastaan. EM-karsinnat 2008 Doyle aloitti hyökkäyksessä Robbie Keanen kanssa Saksaa vastaan syyskuussa 2006. Hän kuitenkin loukkaantui ja oli sivussa kahdesta seuraavasta karsintapelistä Kyprosta ja Tšekkiä vastaan, mutta palasi takaisin avaukseen jo seuraavassa pelissä 15. marraskuuta 2006 San Marinoa vastaan, jonka Irlanti voitti 5-0 ja jossa Doyle teki myös maajoukkueuransa ensimmäisen maalin. Doyle teki myös maaliskuussa 2007 Slovakiaa vastaan ottelun ainoan maalin. EM-karsinnoissa 2008 Doyle onnistui kaikkiaan 4 kertaa maalinteossa, mutta Irlanti ei selviytynyt Euroopan mestaruuskisoihin 2008, vaan jäi lohkossaan D kolmanneksi Tšekin ja Saksan taakse. Karsintojen jälkeen valmentaja Staunton sai jättää tehtävänsä Irlannin maajoukkueen valmentajana. Stauntonin tilalle tuli kokenut italialainen Giovanni Trapattoni toukokuussa 2008.


title: Kevin Doyle

text: Doyle lopetti maajoukkueuransa 2017. Hänen viimeiseksi maajoukkuepelikseen jäi maaliskuussa pelattu ystävyysottelu Islantia vastaan, jonka Irlanti hävisi 0-1. Doyle pelasi viimeisessä maaottelussaan täydet 90 minuuttia.


title: Onninen

text: Onninen Oy on suomalainen LVI- ja sähköalan tukkukauppaa harjoittava yritys, jonka asiakasryhmiin kuuluvat urakoitsijat, teollisuus, julkiset organisaatiot ja infrarakentajat, sekä teknisten tuotteiden jälleenmyyjät.


title: Onninen

text: Onninen työllistää Suomen, Ruotsin, Norjan, Puolan, Venäjän ja Baltian toiminnoissaan yhteensä yli 2 900 henkilöä, joista Suomessa työskentelee n. 1 200 henkilöä. Onnisen liikevaihto vuonna 2013 oli yli 1,5 miljardia euroa. Onninen Oy on kuulunut perheomistuksessa olevaan Onvest-konserniin, 2016 Kesko osti sen. Konsernilla on yli 4 200 työntekijää, ja sen liikevaihto vuonna 2013 oli n. 1,7 miljardia euroa.


title: Onninen

text: Onninen Oy:n pääkonttori sijaitsee Vantaalla ja logistiikkakeskus Hyvinkäällä. Tämän lisäksi Onnisella on jakelukeskukset kaikissa toimintamaissa ja n. 130 Express-myymälää tai muuta myyntipistettä.


title: Onninen

text: Onninen perustettiin Turussa vuonna 1913, kun liikemies Alfred Onninen päätti ryhtyä vesijohtoalan urakoitsijaksi. Liiketoiminta laajeni asennustoiminnasta LV-tukkukauppaan 1920-luvulla. Vuonna 1927 yhtiörakennetta uudistettiin ja syntyi Vesijohtoliike Onninen Oy. Samaan aikaan liiketoiminnan painopiste siirtyi Helsinkiin. Jo 1930-luvulla tukkukauppa kasvoi liiketoiminnaltaan suuremmaksi kuin asennustoiminta. Sotien jälkeen 1940-luvulla Onninen ryhtyi rakentamaan valtakunnallista toimipaikkaverkkoa.


title: Onninen

text: 1960-luvulla liiketoiminta kasvoi koko maan kattavaksi ja laajeni myös ilmastointialalle. Seuraavalla vuosikymmenellä Onninen aloitti tukkukaupan ja urakoinnin myös sähköalalla. 1980-luvulla Onninen avasi ensimmäisen itsepalvelumyymälän, tämän päivän Express-ketjun myymälöitä vastaavan Pikaonnisen Hämeenlinnaan. Vuonna 1984 valmistui myös Onnisen uusi pääkonttori Vantaan Kolohonkaan.


title: Onninen

text: Onnisen voimakas kansainvälistyminen alkoi 1990-luvulla. Tytäryritykset perustettiin Viroon, Latviaan, Liettuaan ja Puolaan. Tämän lisäksi Onninen teki yritysostoja niin kotimaassa kuin ulkomaillakin. Nykyinen yhtiörakenne luotiin 1990-luvun lopussa, kun Onnisesta ja Aresta muodostettiin Onvest-konsernin tytäryhtiöitä. Vuonna 2007 Onninen osti Teleteknon ja vuonna 2012 Lämpö-Tukun. Vuonna 2014 Suomalaisen Työn Liitto myönsi Onniselle Avainlippu-tunnuksen Suomessa tuotetulle ja Suomessa työllistävälle palvelulle.


title: Psykodynaaminen psykologia

text: Psykodynaaminen psykologia koostuu Sigmund Freudin kehittämän psykoanalyysin pohjalta syntyneistä malleista ja teorioista. Freudin teoriaa ja hänen hoitomuotoaan kutsutaan yhdessä psykoanalyysiksi. Psykoanalyysi ja sen pohjalta luodut teoriat muodostavat siis yhdessä psykodynaamisen psykologian.


title: Psykodynaaminen psykologia

text: Freudin teoria pyrki kuvaamaan mielen toiminnan suhdetta sisäisiin haluihin ja yllykkeisiin sekä ympäristön vaatimuksiin. Jotkin sisäiset halut, kuten aggressiivisuus ja seksuaalisuus ovat sellaisia, että niiden välitön tyydyttäminen toisi yhteiskunnassa suuria ongelmia.


title: Psykodynaaminen psykologia

text: Freud erotti psyyken rakenteesta kolme tasoa. Ensimmäinen taso, joka on luonteenomainen aivan pienelle lapselle, pyrkii välittömään tyydytykseen piittaamatta seurauksista. Tätä tasoa kutsutaan viettipohjaksi. Toisella tasolla ihmiselle muodostuu yliminä. Yliminän vaatimukset ovat usein kohtuuttomia, ja yliminä saattaa vaatia täydellisyyttä hinnalla millä hyvänsä. Näiden kahden tason välillä on Freudin mukaan tasapainotteleva taso, minä. Minä pyrkii siis tasoittamaan kahden jyrkän näkemyksen eli yliminän ja viettipohjan välistä jännitystä ja ohjaamaan yksilön toimintaa yksilön etujen mukaisesti. Minä pyrkii toimimaan tosiasiat huomioiden eli noudattamaan todellisuusperiaatetta.


title: Psykodynaaminen psykologia

text: Psykodynaamisen psykologian mukaan ihmisen mielestä suurin osa on tiedostamatonta. Ihmisen tietoisuutta on verrattu jäävuoreen, josta vain pieni osa on pinnan yläpuolella ja suurin osa näkymättömissä pinnan alla. Tämä tiedostamaton osa mielestä vaikuttaa ratkaisevasti kaikkeen ihmisen toimintaan. Tiedostamatonta tietoisuutta ovat muun muassa lapsuudessa koetut pettymykset ja murheet. Lapsuuden tutkiminen onkin yksi keskeisimmistä asioista psykodynaamisessa psykologiassa.


title: Psykodynaaminen psykologia

text: Freudin psykoanalyysi loi pohjan nykyaikaiselle psykoterapialle, joka perustuu siihen, että potilas kertoo vapaasti ajatuksistaan ja terapeutti kuuntelee aktiivisesti. Psykodynaamisessa työskentelyssä terapeutti johdattelee keskustelua suuntaan, jonka uskoo paljastavan potilaansa ongelman. Psykoanalyysi ei yleensä sovi synnynnäisiin neurologisiin ongelmiin kuten autismi ja Aspergerin oireyhtymä.


title: Psykodynaaminen psykologia

text: Ongelmallisena voidaan pitää sitä, että monia psykodynaamisen psykologian teorioita on vaikea osoittaa oikeaksi tai vääriksi, koska suurin osa sen aineistosta perustuu ihmisten omiin kertomuksiin ja terapeutin päätelmiin.


title: Kragujevac

text: Kragujevac () on kaupunki Serbian keskiosassa noin 140 kilometriä etelään Belgradista. Kaupungissa on 150 835 asukasta (vuonna 2011). Se on maan neljänneksi suurin kaupunki ja Šumadijan piirikunnan pääkaupunki. Pinta-alaltaan Kragujevac on 865 neliökilometrin suuruinen, ja sen väestötiheys on 216 as/km². Kaupunkia halkoo Lepenicajoki.


title: Kragujevac

text: Kragujevac perustettiin vuonna 1476. Kaupunki tunnetaan nykyisin aseistaan, ammustehtaistaan sekä autoteollisuudestaan. Kragujevac on myös yliopistokaupunki: Kragujevacin yliopisto perustettiin vuonna 1971, ja nykyisin siellä on opiskelijoita noin 14 000.


title: The Wicker Man

text: The Wicker Man voi tarkoittaa seuraavia:


title: Tolmatši

text: Tolmatši (, karjalaksi "Tolmačču", kieli- ja kansatieteellisessä kirjallisuudessa on käytetty myös muotoa "Tolmatšu") on kylä ja maalaiskunta Tverin alueen Lihoslavlin piirissä Venäjällä. Se sijaitsee 45 kilometriä Lihoslavlista koilliseen.


title: Tolmatši

text: Kylän nimi juontuu turkkilaisperäisestä ”tulkkia” tarkoittavasta henkilönimestä "tolmatš". Se mainitaan ensimmäisen kerran vuonna 1545. 1500–1600-lukujen vaihteessa kylä autioitui. 1600-luvulla sen asuttivat nykyisten tverinkarjalaisten esi-isät.


title: Tolmatši

text: Tarinan mukaan ensimmäiset karjalaiset uudisasukkaat lähtivät Liperin pitäjästä vuonna 1636 ja päätyivät pitkään vaellettuaan Tolmatšin kylään. Vuonna 1651 mainittiin kaksi Kesälahdelta tullutta perhettä. 1660-luvun lopulla Tolmatšissa ja sen lähikylissä asui jo 45 perhettä, yhteensä 108 henkeä. Kirkonkylänä Tolmatši mainitaan ensimmäisen kerran vuonna 1672.


title: Tolmatši

text: Vuonna 1830 Tolmatšiin rakennettiin nykyäänkin toimiva kivinen Herran ilmestyksen kirkko. Ensimmäinen alkeiskoulu perustettiin vuonna 1840. Vuonna 1887 paikallinen opettaja Anastasija Tolmatševskaja laati karjalais-venäläisen aapisen "Rodnoje karelskoje", jonka tarkoituksena oli helpottaa karjalaislasten opetusta. Vuonna 1899 avattiin kansankirjasto. Toisen asteen oppilaitos perustettiin kylään vuonna 1913.


title: Tolmatši

text: Vuodesta 1775 lähtien seutu kuului Tverin läänin Bežetskin kihlakuntaan. Ennen vallankumousta Tolmatši oli vauras talonpoikaiskylä, jonka kauppiaat hankkivat tavaraa Toržokista, Tveristä, Rževistä ja Kašinista. Kuudesti vuodessa järjestettiin suuret markkinat. 1900-luvun alussa perustettiin myös pienyrityksiä.


title: Tolmatši

text: Vuosina 1929–1956 kylä toimi lähes yksinomaan karjalaisten asuttaman Tolmatšin, myöhemmin Novokarelskin piirin keskuksena. Kylässä julkaistiin "Karelskaja pravda" -nimistä piirilehteä, joka vuoteen 1939 saakka ilmestyi osittain myös karjalaksi. Vuonna 1937–1939 Novokarelskin piiri kuului Kalininin alueen Karjalaiseen kansalliseen piirikuntaan. Vuoden 1938 tulipalo hävitti kylän vanhan osan.


title: Tolmatši

text: Vuonna 1956 Novokarelskin piiri liitettiin Lihoslavlin piiriin. Sen jälkeen kylän elämä alkoi taantua. Monet yritykset ja laitokset suljettiin 1990-luvulla. Vuonna 1996 kylässä oli 864 asukasta.


title: Tolmatši

text: Nykyään Tolmatšin kuntaan kuuluu 56 asutusta. Asfalttitie yhdistää kuntakeskuksen Lihoslavliin. Tolmatšissa toimii maatalousyritys ”Tolmatševski” ja Prudovon kylässä ”Trudovik”. Kuntakeskuksessa on kuluttajaosuuskunta, kulttuuritalo, keskikoulu, lastentarha, kirjasto ja lääkärin vastaanotto. Purodovossa on peruskoulu. Nähtävyyksiä ovat Tolmatšin, Nazarovon ja Zmejovon kirkot. Viime aikoina on pyritty kehittämään karjalaisuuteen perustuvaa kulttuurimatkailua.


title: Oppimisorientaatio

text: Oppimisorientaatio on yksi tavoiteorientaatioista eli oppimiseen ja suoriutumiseen liittyvistä suuntautumistavoista. Oppimisorientoitunut opiskelija on kiinnostunut opiskelusta ja tavoitteena on ymmärtää opiskeltavat asiat. Opiskelijan toiminta on sisäisesti motivoitunutta eli itse oppiminen on tärkeää. Oppimisorientoitunut opiskelija keskittyy itse tehtävään, eikä ole huolissaan siitä, miten hän tehtävästä suoriutuu.


title: Henrik II Pyhä

text: Henrik II Pyhä (6. toukokuuta 973 tai 978 Bad Abbachtai Hildesheim – 13. heinäkuuta 1024 Grona) oli Otto I Suuren nuoremman veljen, Baijerin herttuan Henrik I pojan, herttua Henrik II Toraisan ja Burgundin kuninkaan Konradin tyttären Giselan vanhin poika. Nuoruutensa Henrik vietti Hildesheimissa, jossa hän sai katedraalikoulussa hengellisen peruskoulutuksen. Hän jatkoi opintoja Regensburgissa piispa Wolfgangin johdolla. Henrik ehti hallita Baijeria isänsä kanssahallitsijana muutaman vuoden ennen tämän kuolemaa, jonka jälkeen Baijerin aatelisto valitsi Henrikin Baijerin herttuaksi Henrik IV nimisenä.


title: Henrik II Pyhä

text: Noin vuonna 1000 Henrik avioitui Luxemburgin kreivin Sigfridin tyttären Kunigunden kanssa. Avioliitto oli Henrikille erittäin hyödyllinen, sillä näin hän pääsi valtakunnan merkittävimpään sukuun.


title: Henrik II Pyhä

text: Keisari Otto III kuoli Italiassa lapsettomana, jolloin Henrik hänen pikkuserkkunaan oli lähin perillinen. Vaimonsa suvun ja saksilaisten kannattajiensa avulla Henrik valittiin Saksan kuninkaaksi Mainzissa 7. kesäkuuta 1002. Kuninkaaksi kruunaamisen suoritti arkkipiispa Willigis.


title: Henrik II Pyhä

text: Heti kruunajaisten jälkeen Henrik II teki vanhan, jo pitkään unohduksessa olleen merovingiläisen tavan mukaan, puoli vuotta kestäneen kiertomatkan valtakunnassaan: Thüringeniin, Saksiin, Schwabeniin, Bayeriin ja Lothringeniin. Jo matkansa alussa hän joutui välienselvittelyyn kruunua tavoitelleen Schwabenin herttuan Hermann II kanssa. Padebornissa hän kruunasi vaimonsa kuningattareksi, Merseburgissa Saksin lääninherrat vannoivat uskollisuutta uudelle kuninkaalle, Duisburgissa Lothringenin papisto otti vastaan uuden kuninkaan. Aachenissa hänen kuninkuutensa sai viimesilauksen hänen istuuduttuaan Kaarle Suuren valtaistuimelle.


title: Henrik II Pyhä

text: Henrik II teki vuonna 1004 sotaretken Pohjois-Italiaan, jossa Ivrean maakreivi Arduin oli Otto III kuoltua julistautunut Lombardian kuninkaaksi merkittävien piispojen tuella. Mutta Veronan piispa Otbert kutsui Henrik II Italiaan. Sotaretken aikana Henrik II kruunattiin Paviassa 14. toukokuuta 1004 Lombardian kuninkaaksi (Rex Langobardorum). Keisarin kruunua Henrik ei vielä saavuttanut paavi Johannes XVIII:n ollessa tiukka Henrikin vastustaja. Vuoden lopussa Henrik palasi pohjoiseen.


title: Henrik II Pyhä

text: Vuosien 1004 ja 1018 välillä Henrik II teki kolme pitkää sotaretkeä Puolan herttuaa Boleslawia vastaan. Boleslaw oli 25. kesäkuuta 1002 käynyt vakuuttamassa uskollisuuttaan juuri valitulle kuningas Henrik II Merseburgissa. Heidän välilleen tuli kuitenkin kiistaa Thüringenin herttuan Ekkehardin, Boleslawin velipuolen, kuoltua. Boleslaw joutui attentaattiin, jossa lukuisia hänen seurueensa puolalaisia sai surmansa. Boleslaw väitti Henrik II järjestäneen väijytyksen. Kiista eskaloitui sodaksi.


title: Henrik II Pyhä

text: Boleslawin oli äitinsä kautta perinyt Böömin, mikä teki Puolasta Itämereltä Karpaateille ulottuvan valtion, joka alkoi kilpailla Henrik II valtakunnan kanssa. Henrik II suuntasikin ensimmäisen sotaretkensä Prahaan, josta Boleslaw oli kuitenkin ehtinyt jo poistua. Böömin herttua vahvisti vasallisuhteensa Henrik II.


title: Henrik II Pyhä

text: Elokuussa 1005 Henrik II lähti uudelle sotaretkelle Magdeburgista Elben ylitse kohti itää edeten Oderille ja Poseniin, jossa Henrik II ja Boleslaw solmivat sittemmin rauhan.


title: Henrik II Pyhä

text: Vuonna 1007 Henrik II irtisanoi rauhansopimuksen, minkä seurauksena Boleslaw ryösti Magdeburgin ja tappoi ja vangitsi sen väestön. Vihollisuudet saatiin ratkaistuksi vuonna 1013 Merseburgin rauhassa, jossa Boleslaw tunnusti Henrik II lääninherrakseen, vastapalvelukseksi hän sai pitää läänityksenään Meissenin ja osia Ostmarkista.


title: Henrik II Pyhä

text: Toisin kuin Henrik II:n edeltäjät Otto II ja Otto III, hän keskittyi hallinnossaan enemmän Alppien pohjoispuolisten alueitten asioihin, eikä hän vaikuttanut edeltäjiensä lailla paavin valintaan, mikä oli nyt lähes täysin italialaisen aateliston käsissä. Paavi Benedictus VIII:n valinta 1012 oli hajottanut Italian aateliston rivejä, ja uusi paavi suhtautui Henrik II suopeasti. Henrik II perusti Bambergin hiippakunnan ja Benediktus VIII vahvisti perustamisen ja tarjosi samalla keisarin arvoa Henrikille.


title: Henrik II Pyhä

text: Henrik II saapui helmikuussa 1013 Roomaan, jossa hänet otettiin juhlallisesti vastaan ja kruunattiin Pietarinkirkossa 14. helmikuuta 1013 keisariksi yhdessä puolisonsa kanssa.


title: Henrik II Pyhä

text: Keisariksi kruunauksen jälkeen Henrik II aloitti neljännen sotaretkensä Boleslawia vastaan. Henrik II oli pyytänyt vasalliltaan tukea Rooman-matkalleen, mutta Boleslaw ei ollut sitä antanut, koska ei pitänyt ajatuksesta kruunata Henrik II keisariksi. Lisäksi jännitystä heidän välilleen oli aiheuttanut skisma Kiovan kruununperimyksestä. Vuonna 1015 Henrik II varusti suuren armeijan ja ylitti Oderin yhdessä Saksin herttuan Bernhard von Sachsenin ja Böömin ruhtinaan Udalrich Süden armeijoiden kanssa. Taistelut olivat kovia ja aiheuttivat puolalaisille suuria tappioita, mutta saksalaisten tappiot olivat myös niin suuria, että Henrik II oli vedettävä armeijansa 1016 takaisin Merseburgiin. Vuonna 1017 Henrik II teki viimeisen yrityksen kukistaa Boleslawin. Keisarilliset joukot saivat Puolan armeijan ajettua Niemczan linnaan, jota ne alkoivat piirittää, mutta piiritys epäonnistui saksalaisjoukkojen keskuudessa raivonneen taudin takia. Henrik II vetäytyi jälleen Merseburgiin.


title: Henrik II Pyhä

text: Keisari Henkrik II solmi 30. tammikuuta 1018 Bautzen rauhan Puolan herttuan, myöhemmin kuninkaan, Boleslaw Chrobryn kanssa. Hän joutui tunnustamaan Puolan tasavertaiseksi kumppaniksi ja luovuttamaan Boleslawille läänityksenä Lausitzin ja Milzenerlandin.


title: Henrik II Pyhä

text: Henrikin kruunaaminen keisariksi toi väistämättä vaikeuksia suhteissa Bysanttiin, joka piti hallussaan Etelä-Italiaa. Bysantin keisari Basileios II rakensi linnoja ja linnoituksia Etelä-Italiaan vahvistaakseen Bysantin vaatimuksia alueesta. Paavin pyynnöstä Henrik II teki vuonna 1021 sotaretken Pohjois-Apuliaan, jossa hän piiritti Bysantin vahvaa Troian linnaketta. Piiritys ei tuottanut tuloksia, ja Henrik joutui vetäytymään, mutta Bysanttikaan ei pystynyt hyödyntämään Henrik II vetäytymistä, koska keisari Basileios II kuoli jo 1025 ja hänen suunnitelmansa Etelä-Italian suhteen kariutuivat.


title: Henrik II Pyhä

text: Henrik II kuoli Göttingenissä sijainneessa palatsissaan Pfalz Gronassa vuosia vaivanneisiin munuaiskiviongelmiin. Hänet haudattiin Bambergin tuomiokirkkoon. Henrik II avioliitto oli lapseton, mikä aiheutti jälleen kuninkaan- ja keisarinkruunuun kohdistuneen valtakamppailun.


title: Henrik II Pyhä

text: Henrik II oli reaalipoliitikko, joka jatkoi edeltäjänsä Otto III viitoittamalla tiellä rakentaen keisarikuntaa, joka koostui sekä saksalaisesta että italialaisesta osasta. Itään tehtyjen sotaretkien kohteena oli puolalaisten lisäksi pakanalliset lutizenit, jotka Henrik II yritti saada kristillisen kirkon pariin. Idän politiikassa Henrik II ajoi vahvistuvan Puolan pysyttämistä keisarin vasallina.


title: Henrik II Pyhä

text: Henrik II:n kirkkopolitiikalle oli olennaista vahva luostareiden tukeminen ja uusien perustaminen. Se ei ollut pelkkää hurskaan hallitsijan hyväntahtoista toimintaa, vaan taustalla oli pyrkimys saada tukea keisariudelle vaikutusvaltaisilta kirkkoruhtinailta ja päästä itse vaikuttamaan kirkkopolitiikkaan. Vuonna 1146 paavi Eugenius III julisti Henrik II:n pyhimykseksi kiitoksena länsislaavien käännyttämisestä ja Bambergin hiippakunnan perustamisesta. Henrik II:n puoliso Kunigunde julistettiin pyhäksi vuonna 1200.


title: Karhu-Kissat

text: Karhu-Kissat ry on vuonna 1938 perustettu helsinkiläinen jääkiekon erikoisseura. Karhu-Kissat on kasvattajaseura eli se panostaa erityisesti juniorityöhön. Seuran toiminta keskittyy Länsi-Helsingin alueelle. Karhu-Kissojen valmennuspäällikkönä toimi pitkään Porin Ässien entinen kapteeni Jari Korpisalo. Seuralla on tällä hetkellä 13 juniorijoukkuetta, kiekkokoulu, III-divisioonan miesten joukkue, ikämiesjoukkue sekä naisten harrastejoukkue. Karhu-Kissat on voittanut miesten SM-hopeaa vuonna 1954. Karhu-Kissoilla on yhteistyösopimus Jokereiden kanssa junioreissa. Karhu-Kissojen valmennuspäällikkönä aloitti vuonna 2016 Timo Lehkonen.


title: Karhu-Kissat

text: Seuran ensimmäisenä puheenjohtajana vuosina 1938–42 toimi perustajajäsen Otto Wuorio. Karhu-Kissat pelasi SM-sarjassa ensi kertaa vuonna 1945. Kauden 1948–49 päätteeksi joukkue tippui Suomensarjaan jäätyään SM-sarjan viimeiseksi, mutta nousi takaisin jo kaudelle 1950–51. Kaudella 1953–54 Karhu-Kissat raivasi tiensä loppuotteuihin, joissa TBK oli kuitenkin parempi, voittaen kahdesti 4–0. Tuloksena oli kuitenkin hopeaa, joka on seuran ainoa mitali pääsarjasta. Kausi 1956–57 puolestaan päättyi putoamiseen suomensarjaan, josta nousi uudelleen vasta 1970-luvulla, pelaten SM-sarjaa kauden 1971–72. Toistaiseksi viimeisen kerran Karhu-Kissat-nimi näkyi SM-sarjassa seuran yhdistyttyä Helsingin Jääkiekkoklubin kanssa pelaten K-Kissojen nimellä kauden 1973–74 viimeisessä pelissään. Yhteensä Karhu-Kissat on pelannut 13 kautta pääsarjatasolla.


title: Karhu-Kissat

text: I-divisioonassa Karhu-Kissat pelasi aina joulukuuhun 1994 asti, jolloin seura luopui sarjasta talousvaikeuksien vuoksi.


title: Koivunen (yritys)

text: Koivunen Oy on auto-alan teknisen kaupan yritys. Sen perusti Oskar Koivunen toisena osakkaana vuonna 1927 nimellä Autosähkö Oy. Se jakaantui 1940-luvulla kahtia ja sen autovaraosien tukkuosasto jatkoi nimellä Koivunen Oy.


title: Koivunen (yritys)

text: Koivusen toimipaikka on Helsingissä Malmin kaupunginosassa. Edustamansa tuotteet se myy kuluttajille jälleenmyyjiensä kautta, mm. Fixus-ketjun myymälöissä.


title: Koivunen (yritys)

text: Yhtiön liikevaihto oli vuonna 2011 141,1 miljoonaa euroa, henkilökuntaa oli noin 530, joista ulkomailla työskenteli noin 150.


title: Ken Norton

text: Kenneth Howard ”Ken” Norton (9. elokuuta 1943 Jacksonville, Illinois – 18. syyskuuta 2013 Henderson, Nevada) oli yhdysvaltalainen raskaansarjan nyrkkeilijä ja WBC-liiton maailmanmestari.


title: Ken Norton

text: Maailmanmestaruuden lisäksi Norton muistetaan toisena nyrkkeilijänä, joka onnistui voittamaan Muhammad Alin. Hän kohtasi Alin kolme kertaa otteluissa, joista hän voitti ensimmäisen niukasti tuomariäänin murrettuaan ottelun aikana Alin leuan. Uusintaottelussa vähän myöhemmin Ali voitti Nortonin niukasti pistein. Tämän jälkeen pari kohtasi kolmatta kertaa Alin ollessa maailmanmestari. Ali voitti ottelun, jonka tuomareiden on myöhemmin väitetty suosineen häntä.


title: Ken Norton

text: Norton nousi WBC-nyrkkeilyliiton raskaansarjan maailmanmestariksi, kun maailmanmestari Leon Spinks kieltäytyi puolustamasta mestaruuttaan häntä vastaan. Hän menetti mestaruutensa jo ensimmäisessä tittelin puolustuksessaan Larry Holmesille.


title: Ken Norton

text: Kenneth Howard Norton syntyi 9. elokuuta 1943 Jacksonvillessä Illinoisin osavaltiossa keskiluokkaiseen perheeseen. Hänen isänsä oli palokunnan konemestari ja äitinsä sairaanhoitaja. Nortonin omien sanojen mukaan he ”hemmottelivat häntä aika pahasti”. Hän oli lapsesta pitäen monipuolinen urheilulahjakkuus ja herätti huomiota voitettuaan kultaa viidessä lajissa juniorien olympialaisissa ollessaan toisella luokalla. Käydessään koulua Jacksonvillen lukiossa hänestä tuli paikallinen urheilulegenda oltuaan vuosikurssinsa paras niin amerikkalaisessa jalkapallossa kuin koripallossa ja yleisurheilussakin. Nuorempana hän pelasi kahden vuoden ajan Koillis-Missourissa collegessa amerikkalaista jalkapalloa saamansa stipendin turvin ennen lähtöään merijalkaväkeen. Vasta siellä hän aloitti nyrkkeilemisen, koska ei viihtynyt enää yhtä hyvin jalkapallojoukkueensa harjoituksissa ja toisaalta välttyäkseen aikaisilta aamuherätyksiltä. Nortonin vaimo Jackie Norton on vuonna 1987 antamassaan haastattelussa sanonut hänen aloittaneen nyrkkeilyn myös välttyäkseen Vietnamin sotaan joutumiselta.


title: Ken Norton

text: Norton nousi amatööriuransa aikana merijalkaväen mestariksi ja voitti Pan-Amerikan kisojen karsinnat vuonna 1967. Hänelle kuitenkin ilmoitettiin, että kilpailuihin lähetettäisiin toinen nyrkkeilijä, koska Nortonin tyyliä ei pidetty tarpeeksi ”kansainvälisenä”. Ilmoitus lopetti hänen amatööriuransa.


title: Ken Norton

text: Norton ryhtyi ammattilaiseksi vuonna 1967 toivoen solmivansa ammattilaisottelujen kautta arvokkaita tuttavuuksia. Hän nousi julkisuuteen vuonna 1973 kohdattuaan NABF:n kansallisessa mestaruusottelussa entisen maailmanmestari Muhammad Alin. Norton oli kohdannut Alin aiemmin vuonna 1969 San Diegossa, kun tämä oli sattumalta astunut samalle kuntosalille. Norton oli nolannut Alin nostamalla tämän kulmaukseensa muutaman kerran ja teilattuaan tämän iskullaan toisessa erässä, saaden Alin perääntymään. Ali tuli takaisin salille seuraavana päivänä luvaten näyttää Nortonille, jolloin Futch sanoi hänelle tämän kohtaavan Nortonin seuraavan kerran vasta, kun pelissä on suuri palkkio. Hän tienasi kamppailustaan Alia vastaan 50 000 dollaria, mikä oli huomattava muutos aiemmasta ottelustaan Charlie Renoa vastaan saamaansa 300 dollarin palkkioon.


title: Ken Norton

text: Nortonin voiton mahdollisuudesta ei edes puhuttu ennen ottelua: Howard Cosell kuvaili kamppailua nyrkkeilyhistorian epätasaisimmaksi ja ottelun promoottori Bob Arum pelkäsi, ettei Norton kestäisi kehässä Alia vastaan edes kahta erää.


title: Ken Norton

text: Ottelu kesti 12 erää, joiden jälkeen Norton julistettiin voittajaksi jaetulla pistetuomiolla. Norton ei yllättynyt tuloksesta, sillä hän oli myös omasta mielestään ollut koko ajan voitolla. Ottelu tunnetaan erityisesti siitä, miten Norton onnistui ottelun aikana murtamaan Alin leuan. Muhammad Ali on itse kertonut huomanneensa murtuman toisen erän jälkeen, jossa Norton oli päässyt iskemään voimakkaan koukun hänen suojauksensa läpi. Ali kuitenkin jatkoi ottelua, koska oli kuvitellut voivansa vielä voittaa, mutta vastustajan välttely ja leuan suojaaminen maksoivat lopulta kamppailun voiton. Harjoittelun puutettakin on syytetty tappiosta, sillä manageri Herbert Muhammad oli jo ennen ottelua huomauttanut, että Ali oli otteluun valmistautuessaan rikkonut hyvän harjoittelun periaatteita. Voitonvarmuutensa vuoksi hän oli treenannut ainoastaan kolme viikkoa.


title: Ken Norton

text: Norton ja Ali kohtasivat uusintaottelussa 10. syyskuuta 1973, jolloin Ali oli paremmin valmistautunut ja otti NABF:n mestaruuden takaisin haltuunsa. Tuloksena oli jälleen jaettu pistetuomio jaetuin pistein.


title: Ken Norton

text: Norton otteli ensimmäistä kertaa maailmanmestaruudesta kohdatessaan yksityiselämänsä ja raha-asioidensa kanssa ongelmiin joutuneen nuoren George Foremanin Venezuelan pääkaupungissa Caracasissa käydyssä ottelussa 26. maaliskuuta 1974. Kaksi viikkoa ennen ottelua nyrkkeilijöiden välillä puhkesi riita kehätuomarista: Foremanin leiri halusi tuomariksi kokeneen yhdysvaltalaisen Jim Rondeaun, kun taas Nortonin leiri tahtoi otteluun venezuelalaisen tuomarin. Kun sopua ei ollut saatu aikaiseksi ottelupäivään mennessä, Foreman alkoi valitella jalkaansa ja joutui menemään sairaalaan. Ottelun peruuttamisesta huhuttiin, kunnes Nortonin leiri suostui Rondeaun valintaan.


title: Ken Norton

text: Foremanin ja Nortonin välinen ottelu päättyi nopeasti, kun Rondeau keskeytti ottelun jo toisessa erässä Nortonin käytyä kolmatta kertaa kanveesissa. Ottelun jälkeen Venezuelan hallitus päätti yllättäen verottaa ottelijoiden palkkioista 18 %, joka heidän piti maksaa voidakseen poistua maasta. Foremanilla oli tämän kanssa enemmän ongelmia ja hän joutui jäämään Venezuelaan pidemmäksi aikaa kuin Norton.


title: Ken Norton

text: Maaliskuussa 1975 Norton voitti Jerry Quarryn ottelussa avoinna olleesta NABF:n raskaansarjan tittelistä. 28. syyskuuta 1976 hän kohtasi Bronxissa Yankee Stadiumilla kolmannen kerran urallaan Alin, joka oli nyt hallitseva raskaansarjan maailmanmestari, WBA- ja WBC-liittojen mestaruusottelussa. Ottelu kesti 15 erää ja Ali julistettiin kamppailun voittajaksi tuomarien yksimielisellä päätöksellä. Vuonna 1977 Norton tyrmäsi Duane Bobickin ensimmäisessä erässä ja voitti Jimmy Youngin WBC-liiton eliminaattori-ottelussa, jossa valittiin haastaja liiton maailmanmestarille. Kun WBA:n ja WBC:n mestaruuksia hallinut Leon Spinks kieltäytyi puolustamasta titteliään Nortonia vastaan, WBC päätti jälkikäteen Youngin ja Nortonin välisen ottelun ratkaisseen liiton uuden maailmanmestarin. Ken Nortonista tuli näin ensimmäinen raskaansarjan maailmanmestari, joka on voittanut mestaruutensa ottelematta siitä. Samana vuonna Yhdysvaltain nyrkkeilytoimittajat valitsivat hänet vuoden nyrkkeilijäksi.


title: Ken Norton

text: Norton puolusti mestaruuttaan Larry Holmesia vastaan 10. kesäkuuta 1978 ja hävisi täydet 15 erää kestäneen kamppailun, jota pidetään tasoltaan yhtenä vuosikymmenen parhaista otteluista, jaetuin tuomaripistein. Tämän jälkeen Norton otteli vielä Earnie Shaversia, Scott LeDoux'ta, Tex Cobbia ja Gerry Cooneya vastaan, joista Shaversille ja Cobbille hän hävisi tyrmäyksellä ensimmäisessä erässä. Hän lopetti uransa vuonna 1981. Vuonna 1992 Norton valittiin International Boxing Hall of Fameen.


title: Ken Norton

text: Jo uransa aikana Norton esiintyi monissa elokuvissa ja jatkoi elokuvauraansa myös nyrkkeilyuran päätyttyä.


title: Ken Norton

text: 23. helmikuuta 1986 hän joutui vakavaan auto-onnettomuuteen, jossa hänen kallonsa, leukansa ja jalkansa vaurioituivat. Onnettomuus vaikutti hänen puhekykyynsä muuttaen sen epäselväksi. Hänellä itsellään ei ollut muistikuvaa onnettomuudesta. Norton kärsi viimeisinä vuosinaan sydämen vajaatoiminnasta. Hän kuoli syyskuussa 2013 arizonalaisessa sairaalassa, jossa oli ollut kuntoutettavana saatuaan edellisenä vuonna aivoinfarktin.


title: Ken Norton

text: Norton valittiin nyrkkeilyn Hall of Fameen vuonna 1992.


title: Ken Norton

text: Nortonin poika Ken Norton Jr. on menestynyt amerikkalaisen jalkapallon pelaaja ja Super Bowl -voittaja.


title: Kozlovo

text: Kozlovo (, karjalaksi "Kozlova") on kylä ja maalaiskunta Tverin alueen Spirovon piirissä Venäjällä. Se sijaitsee Sudomljajoen varrella 36 kilometriä Spirovosta koilliseen. Kuntaan kuuluu 56 asutuskeskusta. Koltsovon maalaiskunnassa asui vuonna 2010 yhteensä 1 609 henkeä.


title: Kozlovo

text: Seutu on vanhaa tverinkarjalaisten asuinaluetta. Vuosina 1937–1939 se muodosti Kalininin alueen Karjalaiseen kansalliseen piirikuntaan kuuluneen Kozlovon piirin. Kozlovon kylästä oli kotoisin Mihail Orlov, joka 1990-luvulla toimi johtohahmona tverinkarjalaisuuden elvyttämisessä. Hän kirjoitti tverinkarjalaisen aapisen eli "Bukvarin". Kozlovon kouluissa karjalan kieli on pakollisena oppiaineena, tosin vain tunti viikossa.


title: Peto (sarjakuvahahmo)

text: Peto (oik. nimi Henry "Hank" McCoy) The Beast on Marvel Comicsin supersankari, mutanttihahmo, jonka on luonut käsikirjoittaja Stan Lee sekä piirtäjä ja Marvelin taiteellinen johtaja Jack Kirby, ensiesiintyminen oli X-men #1 1963 syyskuussa.


title: Peto (sarjakuvahahmo)

text: Henry McCoyn isä Norton työskenteli ydinvoimalassa, kun hän joutui onnettomuuteen ja sai valtavan määrän säteilyä. Norton ei vahingoittunut, mutta säteily vaikutti hänen geeneihinsä ja hänen poikansa Henry syntyi mutantiksi. Toisin kuin monilla muilla mutanteilla, Henryssä oli merkkejä mutaatiosta jo syntymän hetkellä: epätavallisen isot kädet ja jalat.


title: Peto (sarjakuvahahmo)

text:
Yli-inhimillisen ketteryytensä, voimansa ja nopeutensa ansiosta Henrystä tuli tähtijalkapalloilija teini-iässä. Hänen merkittävät kykynsä kiinnittivät sekä professori Charles Xavierin, joka oli muodostamassa alkuperäistä Ryhmä-X:ää, että naamioituneen rikollisen Konkistadorin huomion. Konkistadori sieppasi McCoyn vanhemmat kiristääkseen tätä ryhtymään hänen rikostoverikseen. Xavierin ja Ryhmä-X:n avulla Henry kuitenkin voitti Konkistadorin ja liittyi Ryhmä-X:ään ottaen koodinimen "Peto".
Loistava oppilas McCoy suoritti tohtorin opintonsa Xavierin ohjauksessa ja viimein jätti Ryhmä-X:n ja Xavierin koulun ottaakseen paikan Brand-osakeyhtiössä geenitutkijana. Siellä hän kehitti seerumin, joka toimi katalyyttina latenttien mutanttikykyjen herättämisessä. Juotuaan seerumia McCoy koki radikaaleja fyysisiä muutoksia. Hänelle kasvoi turkki koko ruumiiseen, hänen korvistaan tuli suuremmat ja suipot ja hänen kulmahampaansa kasvoivat, muistuttaen nyt torahampaita. Seerumi lisäsi myös hänen yli-inhimillistä ketteryyttä, kestävyyttä, nopeutta ja voimaansa.


title: Peto (sarjakuvahahmo)

text: Viimein McCoy lähti Brandista, liittyi Kostajiin ja paljasti henkilöllisyytensä julkisesti. Palveltuaan Kostajissa vuosikausia (joiden aikana hän auttoi Ryhmä-X:ää Pimeää Feenixiä vastaan), Peto organisoi uudelleen toisen superryhmän, Puolustajat, muodollisemmaksi ryhmäksi. Hänen toverinsa Arkkienkeli ja Jäämies Ryhmä-X:stä palvelivat myös Puolustajissa, mutta ryhmä hajosi erään taistelun jälkeen, jossa useat muut Puolustajat näyttivät menehtyneen.


title: Peto (sarjakuvahahmo)

text: Pian sen jälkeen Peto ja loput alkuperäisestä Ryhmä-X:stä muodostivat uuden organisaation, Tekijä-X:n, joka julkisesti mainosti metsästävänsä vaarallisia mutantteja, mutta oikeasti koulutti heitä käyttämään voimiaan. Pian Tekijä-X:n perustamisen jälkeen Peto jäi tri Carl Maddicksin vangiksi, joka teki kokeen joka palautti Pedon takaisin alkuperäiseen ihmismuotoonsa. Jonkin ajan päästä eräs bakteeri kuitenkin laukaisi Pedon muuttumisen takaisin karvaiseen, eläimellisempään muotoonsa.


title: Peto (sarjakuvahahmo)

text: Kun professori Charles Xavier palasi Maahan oltuaan avaruudessa pitkän aikaa Tähtiseikkailijoiden kanssa, Peto ja muut Tekijä-X:läiset palasivat Ryhmä-X:ään. Nykyään Peto on Ryhmä-X:n aktiivijäsen samalla kun palvelee Xavier-instituuttia tutkijana.


title: Peto (sarjakuvahahmo)

text: Vähän aikaa sitten Peto loukkaantui vakavasti taistelussa Vargasia vastaan etsiessään Kohtalon kadonneita päiväkirjoja. Mutantti Sage (Shinobi Shaw'n entinen avustaja Tessa) paransi hänet voimillaan, mutta prosessin aikana Pedon mutaatio eteni jälleen. Hänestä tuli kissamainen olento, jolla on nelisormiset "käpälät". Peto palasi Xavierin kartanoon ja yrittää nyt sopeutua uuteen ulkomuotoonsa.


title: Peto (sarjakuvahahmo)

text:
Mutantti Pedolla on apinamainen voima sekä lihasten hallinta mukaan lukien suuret kädet ja tarttumajalat. Hänen aistinsa ovat myös kehittyneet eläimen tasolle ajan saatossa.
Hahmon historiaan kuuluu monia eläimellisyyteen päin johtavia muutoksia, näistä mainittakoon sininen leijonamainen turkki ja naaman muotoutuminen suurnisäkäsmäiseksi. Peto on myös erikoistunut itämaisiin taistelutaitoihin ja karatetemppuihin.


title: Peto (sarjakuvahahmo)

text: Elokuvassa "" Petoa näyttelee Kelsey Grammer.


title: Keko (tietorakenne)

text: Keko (engl. "heap"), joskus myös kasa, on tietojenkäsittelytieteessä käytettävä tietorakenne, jolle on ominaista, että sen suurin (tai pienin) alkio on aina helposti saatavilla. Tärkeimpiä keon sovelluskohteita ovat mm. prioriteettijonon toteutus ja kekojärjestäminen.


title: Keko (tietorakenne)

text:
Keko on joko "maksimikeko" tai "minimikeko" riippuen siitä, onko tärkeää päästä nopeasti käsiksi tietojoukon suurimman vai pienimmän avaimen omaavaan alkioon. Yleensä keko hahmotetaan yhtenä tai useampana binääripuuna, joka toteuttaa (jotka toteuttavat) "kekoehdon":
Puun juurisolmulla on tällöin aina keon suurin (tai pienin) avain. Käytännössä keko tallennetaan kuitenkin usein taulukkona linkitetyn puurakenteen sijasta. Keon sisältöä muuttavat operaatiot on toteutettu siten, että ne säilyttävät kekoehdon totena. Toteutuksen yksityiskohdat riippuvat käytettävästä kekotyypistä. Yleisin kekotyyppi on binäärikeko. Muita variantteja ovat esimerkiksi fibonacci-keko ja binomikeko.


title: Keko (tietorakenne)

text: Yleisesti kekojen kanssa käytettyjä operaatioita ovat:


title: Keko (tietorakenne)

text: Useimpien keko-operaatioiden nopeus on luokkaa O(log "n"). Joidenkin operaatioiden nopeus vaihtelee riippuen käytettävästä kekotyypistä. Vaikka nopeudet ovat samaa kertaluokkaa kuin yleensä hakupuilla, on keko toteutustavastaan johtuen käytännössä usein huomattavasti muita tietorakenteita nopeampi silloin, kun sen ominaisuuksia pystytään hyödyntämään.


title: Jacksonville

text: Jacksonville voi tarkoittaa seuraavia asioita:


title: Masaileijona

text: Masaileijona eli itäafrikanleijona ("Panthera leo massaica") on yksi leijonan alalajeista. Se löydettiin aikanaan Keski- ja Etelä-Kenian alueella sijaitsevasta Masai Mara -nimisestä luonnonpuistosta. Vaikka leijonat elävätkin luonnonsuojelualueilla, on metsästäjille silti myönnetty lupia ampua niitä.


title: Barbarileijona

text: Barbarileijona eli berberileijona eli atlaksenleijona eli atlasleijona ("Panthera leo leo") oli Pohjois-Afrikassa elänyt leijonan alalaji. Barbarileijonauros painaa 180–295 kiloa (eli bengalintiikerin verran) ja naaras 120–180 kiloa. Barbarileijona hävisi luonnosta 1920-luvulla.


title: Barbarileijona

text: Barbarileijonan erityispiirre on poikkeuksellisen tumma, lähes musta häntätupsu ja uroksen harja. Viime vuosikymmeninä keskivertoa paljon tummempiharjaisia uroksia ja muita alalajin erityisiä piirteitä omaavia yksilöitä on ”löydetty” maailman eri eläintarhoista, ja niiden avulla alalajia on alettu jalostaa takaisin.


title: Barbarileijona

text: Vankeudessa barbarileijonia on jäljellä noin 69 yksilöä, ja niistä puolet eli 32 on Rabatin eläintarhassa, jossa on tehty suunnitelma niiden siirtämiseksi luontoon.


title: Destination Films

text: Destination Films on Sony Pictures Entertainmentin omistama tuotantoyhtiö. Se keskittyy niche-elokuvien ja pienen budjetin indie-elokuvien tuottamiseen. Erityisesti yhtiö tuottaa toiminta-, trilleri-, scifi- ja kauhuelokuvia.


title: Destination Films

text: Alkuperäisen Destination Filmsin perustivat vuonna 1998 elokuvatuottajat Brent Baum ja Steve Stabler. Yhtiö lopetti toimintansa vuonna 2001. Sen toiminta käynnistyi uudelleen vuonna 2002, kun siitä tuli osa Columbia TriStar Home Entertainmentia. Vuonna 2007 yhtiö siirtyi Sony Pictures Worldwide Acquisitionsin alaisuuteen, joka on julkaissut osan tuottamistaan elokuvista Destination Filmsin kautta.


title: Lähentymiskriteeri

text: Lähentymiskriteerit (myös konvergenssikriteerit, Maastrichtin kriteerit) ovat ne ehdot, joiden täytyttyä Euroopan unionin jäsenvaltio voi saada luvan vaihtaa kansallisen valuuttansa euroksi.


title: Lähentymiskriteeri

text: Kriteerejä on neljä: hintakehitys, julkisen talouden kehitys, valuuttakurssikehitys ja pitkien korkojen kehitys


title: Lähentymiskriteeri

text: Inflaatioaste saa olla enintään 1,5 prosenttiyksikköä yli kolmen parhaiten suoriutuneen jäsenmaan inflaatioasteen. Kolme parhaiten suoriutunutta jäsenvaltiota ovat ne, joissa inflaatioaste on ollut pienin. Näistä lasketaan keskiarvo. Jos siis kolmen parhaan maan inflaatioasteet ovat olleet esimerkiksi 1 %, 1,2 % ja 1,5 %, niin näiden keskiarvo on (1 % + 1,2 % + 1,5 %) / 3 = 1,23 %. Euroa käyttöönsä haluavan maan inflaatio ei tässä esimerkkitapauksessa siis saa olla enempää kuin 1,23 % + 1,5 % = 2,73 %.


title: Lähentymiskriteeri

text: Ennakoitu tai toteutunut julkistalouden alijäämä ei saa ylittää 3 % bruttokansantuotteesta, ja julkinen velka on enintään 60 % bruttokansantuotteesta. Lisäksi on eräitä muita kriteerejä, katso tarkemmin lähdeviitteestä.


title: Lähentymiskriteeri

text: Euroa käyttöönsä haluavan jäsenmaan on oltava ns. ERM II-vaiheessa vähintään kahden vuoden ajan, ennen kuin euron käyttöönotosta voidaan päättää. Tänä aikana maan kansallisen valuutan kurssi ei saa vaihdella enempää kuin ± 15 % ERM II -keskikurssista, nykyisin käytännössä euron arvosta. Tuon kahden vuoden aikana maan valuutan kurssiin ei myöskään saa kohdistua merkittävää muuttamispainetta (toisin sanoen keinotekoinen devalvaation tai revalvaation välttäminen ei tule kysymykseen).


title: Lähentymiskriteeri

text: Euron käyttöönotosta päättämistä edeltävän vuoden aikana maan pitkäaikaisten korkojen taso saa olla enintään 2 prosenttiyksikköä yli kolmen inflaatioasteeltaan alhaisimman jäsenmaan pitkän aikavälin korkotason. Euroa käyttöönsä haluavasta maasta lasketaan siis viimeisen 12 kuukauden pitkien korkojen keskiarvo, jota verrataan kolmen inflaatioltaan alhaisimman maan pitkien korkojen keskiarvoon.


title: Mobiiliverkko-operaattori

text:
Mobiiliverkko-operaattori on yhtiö, joka omistaa oman matkapuhelinverkon ja toimiluvan harjoittaa operaattoritoimintaa. Verkko-operaattoritoiminta tulee Suomessa viestintämarkkinalain mukaan erottaa palveluoperaattoritoiminnasta.Virtuaalioperaattori on yhtiö joka toimii vuokralla verkko-operaattorin verkossa, mutta hoitaa teleliikenteen operoinnin itse.
Virtuaalioperaattori tarvitsee erillisen toimiluvan.
Suomessa toimii joitakin pienempiä virtuaalioperaattoreita, ja useita pienempiä yrityksiä on lopettanut kannattamattomana. Verkko-operaattoreiden tytäryhtiöitä voidaan joissain tapauksissa myös pitää virtuaalioperaattoreina.Palveluoperaattori on yhtiö joka vuokraa televerkkopalveluita verkko-operaattorilta tai virtuaalioperaattorilta ja myy niitä edelleen loppukäyttäjälle. Palveluoperaattori tarvitsee erillisen toimiluvan.


title: Mobiiliverkko-operaattori

text: Liittymäbrändi on markkinointiyksikkö joka voi myydä toisen operaattorin nimiin omia liittymiä, joissa on yksilöllinen hinnoittelu, mutta laskutuksen ja asiakashallinnan hoitaa operaattori, jonka nimiin liittymiä myydään. Liittymäbrändiin ei tarvita erillistä toimilupaa, vaan sopimuslupaa hallitsevan verkko-operaattorin kanssa.


title: Marskenttä

text: Marskenttä voi tarkoittaa seuraavia:


title: O’Neil Bell

text: O'Neil Bell (29. joulukuuta 1974 – 25. marraskuuta 2015) oli jamaikalainen nyrkkeilijä. Ammattilaisena hän voitti alemman raskaansarjan WBA- ja WBC-liittojen vyöt.


title: O’Neil Bell

text: Bell muutti 7-vuotiaana perheensä kanssa Jamaikalta Yhdysvaltoihin. High schoolissa hän pelasi amerikkalaista jalkapalloa ja voitti painissa osavaltion mestaruuden. Delawaren osavaltion yliopisto tarjosi hänelle painistipendiä, mutta hän kieltäytyi ja muutti Atlantaan, missä hän alkoi nyrkkeillä 21-vuotiaana. Amatööriurallaan hän otteli vain 12 ottelua ja voitti kaikki tyrmäyksellä. Ammattilaisuransa hän aloitti vuonna 1998 ensimmäisen erän tyrmäysvoitolla William Holyfieldiä vastaan. Ammattilaisuransa toisessa ottelussa hän hävisi teknisellä tyrmäyksellä Mohamed Benguesmialle. Seuraavan parin vuoden aikana hän tyrmäsi kaikki vastustajansa ja eteni 19. lokakuuta 2000 NBA:n alemman raskaansarjan mestaruusotteluun Michael Rushia vastaan, jonka hän voitti teknisellä tyrmäyksellä viidennessä erässä. Seuraavassa ottelussaan James Waltonia vastaan avoimesta NABF:n mestaruustittelistä hän voitti vastustajansa teknisellä tyrmäyksellä kymmenennessä erässä. Hän puolusti mestaruuttaan Jose Luis Riveraa, kahdesti Arthur Williamsia ja Kelvin Davisia ja Derrick Harmon vastaan.


title: O’Neil Bell

text: Voitettuaan 24. syyskuuta 2004 Ezra Sellersin, pääsi Bell iskemään avoimesta IBF-liiton maailmanmestaruudesta Dale Brownia vastaan. 20. toukokuuta 2005 käydyn 12-eräisen ottelun hän voitti tuomarien oltua yksimielisiä. Hän puolusti ensin mestaruuttaan Sebastiaan Rothmannia vastaan, ja 7. tammikuuta 2006 voitti Madison Square Gardenissa Jean-Marc Mormeckin ottelussa, jonka voittajan tunnustivat mestariksi WBC, WBA ja IBF. Voittonsa myötä hänestä tuli ensimmäinen kolmen liiton tunnustama alemman raskaansarjan mestari sitten vuoden 1988 ja Evander Holyfieldin. Bell kuitenkin myöhemmin menetti IBF-mestaruutensa, koska ei loukkaantumisen takia voinut otella haastajaansa Steve Cunninghamia vastaan. 17. maaliskuuta 2007 hän hävisi mestaruutensa Jean-Marc Mormeckille. Aiemmin helmikuussa hän oli heittänyt kirveellä sparraajaansa. Bell palasi kehään huhtikuussa 2008. Paluuottelussaan hän hävisi kahdeksannen erän teknisellä tyrmäyksellä Tomasz Adamekille. Tämän jälkeen Bell lopetti nyrkkeilyn yli kolmeksi vuodeksi. Paluuottelussaan kesäkuussa 2011 hän hävisi toisessa erässä teknisellä tyrmäyksellä Richard Hallille. Uransa viimeisessä ottelussa joulukuussa 2011 Bell voitti Rico Casonin teknisellä tyrmäyksellä, kun ottelua oli käyty vain 58 sekuntia.


title: O’Neil Bell

text: Bell sai surmansa marraskuussa 2015, kun häntä ammuttiin ja puukotettiin hänen noustessaan linja-autosta kotikaupungissaan Atlantassa.


title: FC Kööpenhamina

text: FC Kööpenhamina (), lyhennettynä FCK, on tanskalainen jalkapalloseura Kööpenhaminasta. Se perustettiin vuonna 1992, kun Boldklubben 1903 ja Kjøbenhavns Boldklub yhdistyivät. Se on osa Parken Sport & Entertainmentia ja pelaa ottelunsa 42 765 -paikkaisella Parkenilla.


title: FC Kööpenhamina

text: Seura on historiansa aikana voittanut yhdeksän Tanskan liigamestaruutta ja kahdeksan Tanskan cup-mestaruutta. 2000-luvulla se on paikallisvastustajansa Brøndbyn kanssa hallinnut suvereenisti tanskalaista jalkapalloa. FC Kööpenhamina on myös voittanut Royal Leaguen kahdesti. Kaudella 2006–2007 se selvisi ensimmäisen kerran Mestarien liigan lohkovaiheeseen ja kaudella 2010–2011 ensimmäisenä tanskalaisseurana kilpailun pudotuspeleihin.


title: FC Kööpenhamina

text: Seuralla on viime vuosina ollut Pohjoismaiden suurin yleisökeskiarvo.


title: Limousin

text: Limousin [] on yksi Ranskan 26 hallinnollisesta alueesta. Se sijaitsee ylänköalueella Keski-Ranskassa ja on Ranskan harvimmin asuttua aluetta. Limousinin pääkaupunki on Limogesin teollisuuskaupunki, ja koko alue on perinteisesti vasemmiston kannatusaluetta.


title: Limousin

text: Alue on antanut nimen myös isolle autolle (limusiini) sekä nautarodulle.


title: Osku Kani

text: Osku Kani (engl. "Oswald the Lucky Rabbit") on Walt Disneyn ja Ub Iwerksin vuonna 1926 luoma kuvitteellinen piirroshahmo, josta on julkaistu tähän mennessä kaikkiaan 26 elokuvaa ja useita sarjakuvajaksoja. Osku Kani oli ulkonäöltään aika samankaltainen kuin Mikki Hiiri. Sillä ei ollut samantapaista, punaista vaatetta kuin Mikillä, vaan siniset housut, joissa ei ollut nappeja. Osku itse oli mustavalkoinen. Silmät, korvat ja nenä olivat mustat ja naama valkoinen.


title: Osku Kani

text: Disney ja Iwerks kehittelivät hahmon alun perin tilaustyönä sivuosiin, mutta myöhemmin hahmo pääsi sekä elokuvissa että sarjakuvissa myös omiin nimirooleihin. Jänis oli menestys silloisille Walt Disney Brothersille ja Walt Disney studioille. Osku Kanin menestys oli niin suuri, että sen elokuvia levittäneen tuotantoyhtiön johtajan, tuottaja Charlie B. Mintzin onnistui huijata huolimattomasti tehdyn sopimuksen turvin hahmon tuotanto-oikeudet Disneyltä omalle yhtiölleen ja palkkaamaan lähes kaikki hahmon parissa työskennelleet Disneyn työntekijät itselleen. Vuonna 1928 hahmon oikeudet myytiin Universal Studiosille, ja Mintz palkkasi myöhemmin muun muassa Nakke Nakuttajaa tuottaneen Walter Lantzin tekemään Osku Kania uudestaan.


title: Osku Kani

text: Osku Kani ei onnistunut saavuttamaan suurta suosiota ilman Disneyn vetovoimaa, ja sarja lopetettiin vuonna 1938. Viimeinen piirretty, jossa hahmo oli pääosassa, oli 1943 ensi kerran esitetty "The Egg Cracker Suite". Suurin syy Osku Kanin huonoon menestykseen oli ollut kuitenkin Walt Disneyn ja Iwerksin Disneylle kehittämä uusi hahmo Mikki Hiiri, jonka ylivertaisuudelle eivät muut hahmot pärjänneet.


title: Osku Kani

text: The Walt Disney Company ja Walt Disney Pictures tekivät vuonna 2006 Osku Kanin silloisen omistajan Universalin kanssa vaihtokaupat ja vaihtoivat urheiluselostaja Al Michaelsin oikeudet Osku Kaniin. Disney julkaisi Osku Kani -piirroselokuvat DVD:llä joulukuussa 2007. Oswald esiintyy myös vuonna 2010 julkaistussa pelissä Epic Mickey Wii-konsolille ja sen jatko-osassa .


title: Osku Kani

text: Unohduksiin jäänyt Osku Kani -elokuva " Sleigh Bells" löytyi British Film Instituten arkistosta, ja kunnostettu kuusiminuuttinen elokuva esitetään joulukuussa 2015. Se esitettiin aikoinaan ensimmäisen kerran vuonna 1928.


title: John Lennonin lentoasema

text: John Lennonin lentoasema sijaitsee Liverpoolissa, Englannissa. Lentoasema sijaitsee Liverpoolin keskustasta 7 mailia kaakkoon päin.


title: John Lennonin lentoasema

text: John Lennonin lentoasema on yksi Ison-Britannian vanhimmista toiminnassa olevista lentoasemista. Säännölliset lennot aloitettiin vuonna 1930, vaikka se avattiin "virallisesti" vuonna 1933 nimellä Speke Airport. Liverpoolista lähteneen The Beatles -yhtyeen jäsentä kunnioittavan nimensä lentoasema on saanut vuonna 2002.Rahtilentoyhtiöt:


title: Somsak Sithchatchawal

text: Somsak Sithchatchawal (s. 19. joulukuuta 1974 Lampang, Thaimaa) on thaimaalainen nyrkkeilijä ja entinen WBA-ammattilaisliiton ylemmän kääpiösarjan (55,3 kg) maailmanmestari.


title: Somsak Sithchatchawal

text: Ennen kuin Somsak siirtyi nyrkkeilyn pariin, hän harrasti maansa kansallisurheilua thai-nyrkkeilyä ja otteli lajissa kaikkiaan 25 ottelua. Thai-nyrkkeilyssä kilpailu oli kuitenkin kovaa ja hän katsoi menestysmahdollisuutensa paremmiksi tavallisen nyrkkeilyn parissa. Ammattilaiseksi hän ryhtyi 20-vuotiaana vuonna 1995.


title: Somsak Sithchatchawal

text: Kahdeksannessa ammattilaisottelussaan 7. joulukuuta 1996 Somsak otteli Ricky Matulessya vastaan IBF:n mannertenvälisestä ylemmän kärpässarjan mestaruudesta ja tyrmäsi vastustajansa 11. erässä. 27. joulukuuta 1998 hän voitti Elton Taaibosin WBF:n ylemmän kääpiösarjan mestaruusottelussa viidennen erän tyrmäyksellä. Hän puolusti mestaruuttaan Geoffrey Municaa, Haruhiko Kawaita, Herry Makawimbangia ja Hasan Ambonia vastaan. 9. kesäkuuta 2001 hän voitti Takao Ikedan ottelussa PABA:n ylemmän kääpiösarjan väliaikaisesta mestaruudesta. Hän puolusti titteliä Allan Morrea ja Michael Domingoa ja saatuaan mestaruuden täydellisesti nimiinsä vielä 19:ää muuta haastajaa vastaan menestyksekkäästi.


title: Somsak Sithchatchawal

text: Vaikka Somsak oli hallinnut painoluokkaansa PABA:n otteluissa mennen tullen, oli hän maailman mittakaavassa vielä varsin tuntematon nimi. 18. maaliskuuta 2006 hän kohtasi Pariisissa WBA-liiton ylemmän kääpiösarjan maailmanmestaruusottelussa hallitsevan mestarin Mahyar Monshipourin, joka oli aiemmin puolustanut titteliään viidesti menestykekkäästi. Altavastaajana otteluun lähtenyt Somsak kuitenkin voitti ottelun teknisellä tyrmäyksellä kymmenennessä erässä, ja heti ottelun jälkeen Monshipour ilmoitti lopettavansa uransa.


title: Somsak Sithchatchawal

text: Ensimmäisen kerran Sithchatchawal puolusti mestaruuttaan 10. huhtikuuta 2006 Celestino Caballeroa vastaan häviten Wat Ban Rai hallissa käydyn ottelun kolmannessa erässä teknisellä tyrmäyksellä käytyään erän aikana kolmasti kanveesissa.


title: Fantastinen matka

text: Fantastinen matka () on vuonna 1966 ensi-iltansa saanut tieteiselokuva, jonka on käsikirjoittanut Harry Kleiner. Tuotantoyhtiö 20th Century Fox halusi julkaista tarinan myös kirjana ja palkkasi Isaac Asimovin kirjoittamaan elokuvaversioon perustuvan romaanin. Koska kirja julkaistiin puoli vuotta ennen elokuvaa, monet erehtyivät luulemaan, että elokuva pohjautui Asimovin kirjaan. Elokuvan pohjalta on tehty myös televisiosarja.


title: Fantastinen matka

text: Elokuvassa esitetty juonikuvio, jossa ihmisiä pienennetään ja lähetetään sitten ihmiskehon sisään, on inspiroinut muun muassa "Futurama"- ja "Simpsonit"-televisiosarjoja sekä "Kostajat"-sarjakuvaa.


title: Geometrinen sarja

text: Matematiikassa geometrisella sarjalla tarkoitetaan sarjaa, jossa kahden peräkkäisen termin suhde on vakio. Jos tämä vakio on "q" ja sarjan ensimmäinen termi on "a", sarjan "n":s termi on "aq". Tällöin sarjaa merkitään


title: Geometrinen sarja

text:
formula_1
Sarja suppenee, kun "−1 < q < 1", ja tällöin sen summaksi saadaan


Geometrinen sarja


title: Geometrinen sarja

text: Osasummille on voimassa


title: Geometrinen sarja

text: formula_3 kun formula_4


title: Geometrinen sarja

text: formula_5 kun formula_4


title: Geometrinen sarja

text: Todistus osasumman kaavalle:


title: Geometrinen sarja

text: Olkoon "n" määrä sarjan termejä seuraavasti: formula_7


title: Geometrinen sarja

text: Merkitään osasummaa seuraavasti formula_8


title: Ryhmä (psykologia)

text: Ryhmä on psykologiassa termi, jolla tarkoitetaan ihmisjoukkoa, jonka jäsenet ovat tietoisia sekä omasta jäsenyydestään että siitä, keitä muita ryhmään kuuluu. Ryhmä on joukkoa pysyvämpi, sillä jäsenet tietävät erossa ollessaankin kuuluvansa ryhmään. Ryhmän toiminnan käynnistämisessä ja ylläpitämisessä on keskeistä ryhmän jäsenten välinen vuorovaikutus sekä yhteinen tavoite.


title: Ryhmä (psykologia)

text: Seuraavat vaiheet ovat usein löydettävissä tehtäväkeskeisten ryhmien muodostumisessa. Aina ne eivät tosin esiinny samassa järjestyksessä ja toisinaan yksittäinen vaihe saattaa jäädä kokonaan pois.


title: Ryhmä (psykologia)

text: Muotoutumisvaiheeksi kutsutaan ryhmän alkutaipaletta. Sen aikana ryhmä ei vielä ole kovin yhtenäinen ja jäsenet hahmottavat sitä lähinnä omien tavoitteidensa kautta. Uuteen tilanteeseen sopeutuminen voi aiheuttaa jäsenissä hämmennystä roolien puuttuessa tai ollessa epäselviä. Muotoutumisvaihetta sanotaan toisinaan myös "kuherteluvaiheeksi", koska uusi ryhmä saatetaan kokea aluksi yksinomaan myönteiseksi asiaksi.


title: Ryhmä (psykologia)

text: Kuohuntavaiheessa jäsenet testaavat omaa ja toisten jäsenten asemaa ryhmässä. Kuohuntavaiheeseen liittyy usein erimielisyyksiä tai jopa riitoja. Se on kuitenkin tärkeä vaihe ryhmän sisäisten roolien määrittämisen ja avoimeen vuorovaikutukseen pääsemisen kannalta.


title: Ryhmä (psykologia)

text: Normien luomisen vaiheessa ryhmän jäsenten roolit alkavat olla selviä ja yhteishenki hyvä. Ryhmälle kehittyy omia toimintatapoja ja sääntöjä eli normeja, joita sen jäsenten tulee noudattaa. Säännöt voivat olla julkilausuttuja tai niin sanottuja piilonormeja, joita ei ole yhteisesti sovittu tai kirjattu ylös, mutta noudatetaan samalla lailla kuin julkilausuttujakin normeja.


title: Ryhmä (psykologia)

text: Toteuttamisvaiheeseen päästyä on rooleihin, normeihin sekä ryhmän jäsenten välisiin suhteisiin liittyvistä asioista löydetty yhteisymmärrys, joten ryhmä pystyy keskittymään täysipainoisesti alkuperäisen tehtävänsä toteuttamiseen. Ryhmä toimii tehokkaasti ja sille on saattanut kehittyä oma slanginsa ja huumorinsa.


title: Ryhmä (psykologia)

text: Lopettamisvaihe voidaan myös laskea ryhmän kehitysvaiheeksi. Se on tyypillinen erityisesti silloin, kun ryhmä on muodostettu suorittamaan jotain tiettyä tehtävää. Lopettamisvaiheeseen saattaa liittyä rituaaleja tai juhlallisuuksia.


title: Ryhmä (psykologia)

text: Susan Wheelanin mukaan ryhmä saavuttaa aikuisuuden vain jos sen jäsenet työskentelevät yhdessä toistuvasti. Ryhmäprosessin varhaisvaiheisiin kuuluu tietyntyyppiset puhetavat, jäsenten väliset riippuvuussuhteet ja usko ryhmätyön avulla saavutettaviin tuloksiin. Ryhmäprosessin vaiheet kuvataan seuraavassa.


title: Ryhmä (psykologia)

text: Vaihe 1 ryhmäytyminen ja riippuvuussuhteiden muotoutuminen Ryhmäprosessin ensimmäiseen vaiheeseen kuuluu korostunut riippuvuus ryhmän johtajasta, turvallisuuden tunteen vaihtelut ja työn tarkoituksenmukaisuuden kyseenalaistaminen. Ryhmän jäsenet saattavat alussa helposti harhautua toissijaisiin askareisiin ( pseudo-work), kuten epäoleellisten uusien tavoitteiden keksimiseen.


title: Ryhmä (psykologia)

text: Vaihe 2 Sooloilu ja riitely Ryhmäytymisen seuraavassa vaiheessa ryhmän jäsenet perustelevat toistensa parissa ryhmän tavoitteita ja toimenpiteitä. Ristiriidat ovat väistämätömiä tässä vaiheessa. Ryhmässä pyritään tarkentamaan ja kehittämään toiminnan yhteistä tavoitetta, arvomaailmaa ja toimintatapoja. Ristiriitojen kohtaaminen ja ratkaiseminen on tärkeää luottamuksen ilmapiirin vahvistumiseksi.


title: Ryhmä (psykologia)

text: Vaihe 3 Luottamus Jos ryhmä hoitaa työnsä läpi väistämättömien ristiriitojen, jäsenten luottamus ja velvollisuus ryhmässä paranee. Tämä on vaihe, jolloin ryhmä alkaa työskennellä positiivisesti ja tuloksellisesti yhdessä.


title: Ryhmä (psykologia)

text: Vaihe 4 Työ/tuottavuus Kuten vaiheen nimestä käy ilmi, neljännessä vaiheessa ryhmäprosessia ryhmän tuottavuus ja tehokkuus ovat parhaimmillaan. Edellisten vaiheiden ongelmien tultua ratkaistuksi ryhmällä on käytössään energiaa ja keinoja hallita ristiriitoja. Ryhmä lähestyy alkuperäisen tavoitteensa saavuttamista.


title: Ryhmä (psykologia)

text: Vaihe 5 Toiminnan lopettaminen Jos ryhmä on sopinut toimintansa lopettamisesta, saattaa tässä vaiheessa ilmetä joitain konflikteja. Toisaalta jos toiminnan lopettamisesta aiheutuvat häiriöt saadaan käsiteltyä, voidaan kokea ja ilmaista myös kiitollisuutta ja arvonantoa.


title: Ryhmä (psykologia)

text: Ryhmän yhteisiä sääntöjä ja vakiintuneita toimintatapoja kutsutaan normeiksi. Ne ovat tärkeitä sekä ryhmän tehokkuuden että sen "koheesion" eli kiinteyden kannalta. Niiden avulla ryhmä myös pyrkii yhdenmukaistamaan jäsentensä toimintaa ja arvioimaan sen hyväksyttävyyttä.


title: Ryhmä (psykologia)

text: Normit voidaan jakaa kahteen ryhmään, "julkilausuttuihin" ja "piilonormeihin". Virallisemmat eli julkilausutut normit ovat ryhmän yhteisesti sopimia, ääneen lausuttuja tai ylöskirjattuja sääntöjä. Piilonormit taas ovat epävirallisempia ja niihin kuuluvat esimerkiksi kulttuurin ja kasvatuksen pohjalta periytyvät tavat, perinteet ja uskomukset. Yleensä piilonormit ohjaavat ryhmän toimintaa vähintään yhtä vahvasti kuin julkilausututkin normit.


title: Ryhmä (psykologia)

text: Normien noudattamista valvotaan rangaistusten eli sanktioiden ja palkkioiden avulla. Sanktiona voidaan käyttää esimerkiksi aseman laskemista ryhmässä. Usein julkilausuttujen normien noudattamista on valvomassa virallisessa asemassa oleva henkilö tai instituutio, esimerkiksi poliisilaitos valvoo lakien noudattamista. Piilonormien noudattamista valvovat itse ryhmän jäsenet. Piilonormin rikkojaa rangaistaan esimerkiksi yleisellä paheksunnalla tai arvostelulla.


title: Ryhmä (psykologia)

text: Normien päätehtävänä on ehkäistä ryhmän toimintaa häiritsevää käyttäytymistä ja auttaa näin tavoitteiden saavuttamisessa. Joskus ryhmään saattaa kuitenkin kehittyä täysin päinvastaisia normeja, jotka estävät tai ainakin vaikeuttavat tavoitteiden saavuttamista. Esimerkki tällaisesta voi olla vaikkapa koululuokkaan kehittynyt normi, jonka mukaan koulumenestys ei ole suotavaa. Tällöin hyviä oppilaita saatetaan syrjiä, ja tavoite hyvästä koulutuksesta vaarantuu.


title: Ryhmä (psykologia)

text: Ryhmän tavoitteet voidaan ensisijaisesti sijoittaa kahteen luokkaan, "tehtävätavoitteisiin" ja "tunnetavoitteisiin". Tehtävätavoitteisiin luetaan muun muassa päämäärien saavuttaminen, tehokkuus ja tuloksellisuus. Nämä asiat painottuvat esimerkiksi työyhteisössä. Tunnetavoitteisiin taas kuuluvat muun muassa ryhmän jäsenten väliset suhteet, ryhmän kiinteys ja toiminnan kokeminen palkitsevaksi myös tunnepuolella. Tunnetavoitteet ovat keskeisiä ryhmän koostuessa toisilleen läheisistä ihmisistä. Molemmat tavoitetyypit ovat tärkeitä ryhmän toiminnan tulosten kannalta.


title: Uhkapeluri – Eero Raittinen 60

text: Uhkapeluri – Eero Raittinen 60 on Eero Raittisen tuplakokoelmalevy, jossa Eero esiintyy erilaisten kokoonpanojen kanssa.


title: Hukkaamiskielto

text: Hukkaamiskielto on pakkokeino, jolla turvataan vastaisen maksuvelvollisuuden tai menettämisseuraamuksen täytäntöönpano. Se on pakkokeinolaissa vakuustakavarikkoa lievempi turvaamistoimi.


title: Hukkaamiskielto

text: Pakkokeinolain mukaan, jos on olemassa vaara, että se jota on syytä epäillä rikoksesta tai se, joka voidaan rikoksen johdosta tuomita korvaamaan vahinko tai menettämään valtiolle rahamäärä, pyrkii välttämään sakon, korvauksen tai menetettäväksi tuomittavan rahamäärän maksamista kätkemällä tai hävittämällä omaisuuttaan, pakenemalla tai muulla näihin rinnastettavalla tavalla, saadaan hänen omaisuuttaan panna hukkaamiskieltoon enintään määrä, joka oletettavasti vastaa tuomittavaa sakkoa, korvausta ja menettämisseuraamusta.


title: Hukkaamiskielto

text: Hukkaamiskiellosta päättää tuomioistuin, yleensä käräjäoikeus. Se päättää vain hukkaamiskieltoon pantavan omaisuuden määrästä; omaisuuden johon toimenpide konkreettisesti kohdistuu, päättää ulosottomies, joka panee päätöksen täytäntöön.


title: Hukkaamiskielto

text: Ennen syytteen vireilletuloa vaatimuksen omaisuuden panemisesta hukkaamiskieltoon voi tehdä tutkinnanjohtaja tai syyttäjä. Syytteen vireille tultua vaatimuksen voi tehdä syyttäjä ja itselleen tulevan korvauksen maksamisen turvaamiseksi asianomistaja.


title: Hukkaamiskielto

text: Kiireellisessä tilanteessa tutkinnanjohtaja tai syyttäjä voi määrätä väliaikaisen hukkaamiskiellon, joka raukeaa, jos asiaa ei ole saatettu tuomioistuimen ratkaistavaksi viikon kuluessa määräyksestä.


title: Hukkaamiskielto

text: Tuomioistuimen on kumottava hukkaamiskielto, kun sakon, korvauksen tai menetettäväksi tuomittavan rahamäärän maksamisen vakuudeksi asetetaan riittävä pantti tai takaus taikka muuten ei ole enää syytä pitää sitä voimassa. Tuomioistuimen on kumottava hukkaamiskielto myös, jollei syytettä nosteta neljän kuukauden kuluessa hukkaamiskieltoa koskevan määräyksen antamisesta. Määräaikaa voidaan kuitenkin pidentää.


title: Hukkaamiskielto

text: Tuomitessaan sakon, korvauksen tai menettämisseuraamuksen, jonka maksamisen vakuudeksi on määrätty hukkaamiskielto, tuomioistuimen on päätettävä, onko hukkaamiskielto pidettävä voimassa kunnes sakko, korvaus tai menetetyksi tuomittu rahamäärä on maksettu.


title: Kastike

text: Kastike on maustettua, usein hieman kiinteäksi saostettu lientä, jota käytetään yleensä ruoan lisukkeena. Kastike sopii hyvin kuivien ruokalajien kanssa syötäväksi, ja se koostuu esimerkiksi jauhoista, vedestä, rasvasta ja mausteista. Kastikkeen maustamisen pohjana voi käyttää liemikuutioiden sijasta nestemäistä mausteseosta fondia. Monissa kastikkeissa käytetään myös kermaa mausteena tai suurusteena.


title: Kastike

text: Kastikkeita on myytävänä myös jauhepusseina, joiden sisältö sekoitetaan veteen tai maitoon. Kastike voi olla itsessään lähes ruoka. Kastike voi antaa pääruoalle lisäsäväyksen tai jopa muuttaa makuelämystä, kun pääruoan maku peittyy. Syötäessä kastike sitoo ruoka-aineksia yhteen. Kastikkeen värillä voidaan luoda ruokalautasen asetelmaan visuaalisia vaikutteita. Tarjoilussa kastike voidaan asettaa lautaselle geometrisesti, mikä lisää visuaalista vaikutusta.


title: Kastike

text: Suomalainen kotiruoka tuntee valkokastikkeen ja ruskean kastikkeen. Valkokastikkeeseen voidaan sekoittaa mukaan pilkottuja keitettyjä kananmunia. Näiden lisäksi tavallisia ovat pippurikastike, sienikastike, béarnaisekastike ja tartar-kastike (kylmä, kalan kanssa). Lihan kanssa voi olla punaviinikastiketta.


title: Kastike

text: Salaateissa käytetään myös kastikkeita antamaan makua. Salaatinkastikkeita tunnetaan ranskalainen salaatinkastike, öljykastike, jne.


title: Kastike

text: Pastan kanssa voi olla bolognese-kastiketta, joka on tehty jauhelihasta.


title: Kastike

text: Jälkiruoissa kuten jäätelön kanssa voidaan käyttää esimerkiksi suklaakastiketta. Muitakin makeita karamellimaisia kastikkeita on olemassa jälkiruokiin.


title: Kastike

text: Hampurilaisissa käytetään myös kastikkeita. Ne ovat tyypiltään majoneesin kaltaisia. Tunnettu tuote on amerikkalainen hampurilaiskastike, jota myydään suurissa muovituubeissa.


title: Kastike

text: Peruskastikkeet toimivat pohjana erilaisille lämpimille kastikkeille joita on satoja eri käyttötarkoituksiin.


title: Kastike

text: Valkoinen peruskastike: "(Sauce Bechamel)". Aineosina voi, vehnäjauho ja maito. Roux 160, eli 80g voita ja 80g jauhoja litraan vettä. Toimii peruskastikkeena valkoisille kastikkeille kuten juustokastikkeet, sienikastikkeet, munakastike yms...